# **หน้าปก** [Cover]

**งานฉลองบุญสิบเก้าวัน**

[The Nineteen Day Feast]



[เว็บไซต์อย่างเป็นทางการ  
ของชุมชนบาไฮประเทศไทย](http://www.bahai.or.th/)

[International Bahá’í Website  
in English and other languages](http://www.bahai.org/)

ฉบับแปลอย่างไม่เป็นทางการ (มิถุนายน 2560)

[Provisional translation (June 2017)]

**ศาสนาบาไฮ**

[Bahá'í Faith]

# **งานฉลองบุญสิบเก้าวัน** [The Nineteen Day Feast]

# **สารบัญ** [Contents]

[หน้าปก [Cover] 1](#_Toc484236189)

[งานฉลองบุญสิบเก้าวัน [The Nineteen Day Feast] 2](#_Toc484236190)

[สารบัญ [Contents] 2](#_Toc484236191)

[1. งานฉลองบุญตามปฏิทินของบาไฮ [The Feasts set in the Bahá'í Calendar] 3](#_Toc484236192)

[2. งานฉลองบุญสิบเก้าวันประกอบด้วยสามภาค [The Nineteen Day Feast comprises of three parts] 5](#_Toc484236193)

[2.1. ภาคอธิษฐานหรือภาคธรรมะ [Devotional or Spiritual part] 5](#_Toc484236194)

[2.1.1 สวดและอ่านอะไรในภาคอธิษฐาน [What to pray and read in the Devotional part] 6](#_Toc484236195)

[2.1.2 การใช้ดนตรีในภาคอธิษฐาน [The use of music in the Devotional part] 7](#_Toc484236196)

[2.2. ภาคบริหาร [Administrative part] 8](#_Toc484236197)

[2.2.1 ปรึกษาหารือกันอย่างเบิกบานและมีความสุขอย่างไร [How to consult with joy and happiness] 10](#_Toc484236198)

[2.2.2 ข้อเสนอแนะจากงานฉลองบุญที่ธรรมสภาท้องถิ่นจะนำไปพิจารณา [Recommendations from the Feast to be taken up by the Local Spiritual Assembly] 12](#_Toc484236199)

[2.2.3 ใครคือประธานในช่วงเวลาการปรึกษาหารือในงานฉลองบุญ [Who is to be the Chairman in the Consultative part of the Feast] 13](#_Toc484236200)

[2.3. ภาคสังสรรค์ [Social part] 13](#_Toc484236201)

[3. ปัจจัยสำหรับความสำเร็จของงานฉลองบุญ [Successful factors for the Feast] 15](#_Toc484236202)

[3.1. การเตรียมตัวของผู้ไปร่วมงาน [Preparation of the individual] 15](#_Toc484236203)

[3.2. การเตรียมงาน [Preparation for the Feast] 16](#_Toc484236204)

[4. งานฉลองบุญสิบเก้าวันคือรากฐานของระบบโลกใหม่ 17](#_Toc484236205)

[4.1. รูปแบบการชุมนุมที่ไม่เคยมีมาก่อนในประวัติศาสตร์ [A form of gathering unprecedented in History] 17](#_Toc484236206)

[4.2. โอกาสสำหรับการปรึกษาหารือระหว่างประชาชนและผู้ปกครอง [The occasion for consultation between the People and Ruler] 18](#_Toc484236207)

[5. เวลาสำหรับการจัดงานฉลองบุญสิบเก้าวัน 21](#_Toc484236208)

[6. สถานที่จัดงานฉลองบุญ 22](#_Toc484236209)

[6.1. จัดที่ศูนย์บาไฮหรือที่บ้านของบาไฮ [Holding the Feast at the Bahá'í Centre or in the home of a Bahá'í] 22](#_Toc484236210)

[6.2. จัดงานฉลองบุญกระจายหลายแห่ง [Holding the Feast in various locations] 23](#_Toc484236211)

[7. การเข้าร่วมงานฉลองบุญสิบเก้าวันของบาไฮ 26](#_Toc484236212)

[7.1. เข้าร่วมงานฉลองบุญในท้องถิ่นของตน [Attendance of the Feast in one’s own locality] 26](#_Toc484236213)

[7.2. เข้าร่วมงานฉลองบุญในท้องถิ่นอื่น [Attendance of the Feast outside one’s own locality] 27](#_Toc484236214)

[7.3. การเข้าร่วมงานฉลองบุญของเด็กและเยาวชน [Attendance of the Feast by children and youth] 28](#_Toc484236215)

[7.4. การฉลองบุญในท้องถิ่นที่ไม่มีธรรมสภาท้องถิ่น [The Feast in a locality with no Local Spiritual Assembly] 30](#_Toc484236216)

[7.5. เมื่อผู้ที่ไม่ใช่บาไฮมางานฉลองบุญ [Attendance at the Feast by non-Bahá’ís] 31](#_Toc484236217)

# **งานฉลองบุญตามปฏิทินของบาไฮ** [The Feasts set in the Bahá'í Calendar]

การชุมนุมกันเพื่อศาสนกิจมีรูปแบบแตกต่างกันไปในแต่ละศาสนา เช่น ชาวพุทธไปวัดทุกวันพระ ชาวคริสต์ไปโบสถ์ทุกวันอาทิตย์ ชาวมุสลิมไปสุเหล่าทุกวันศุกร์ สำหรับบาไฮศาสนิกชนจะมาร่วมชุมนุมกันทุกวันที่หนึ่งของเดือนตามปฏิทินของบาไฮ ซึ่งงานชุมนุมนี้เรียกว่างานฉลองบุญสิบเก้าวัน ปฏิทินบาไฮเริ่มต้นตั้งแต่สมัยของพระบ๊อบซึ่งเป็นไปตามปกติทุกครั้งที่มีศาสนาใหม่เกิดขึ้นในโลกก็จะมีการเริ่มต้นนับศักราชใหม่ มีปฏิทินใหม่ ในปฏิทินใหม่ของศักราชบาไฮนี้หนึ่งปีแบ่งเป็น 19 เดือน แต่ละเดือนมี 19 วัน เวลาสำหรับการจัดงานฉลองบุญสิบเก้าวันคือระหว่างตะวันตกดินของวันสุดท้ายของเดือนก่อนและตะวันตกดินของวันแรกของเดือนใหม่ เพราะการนับวันของบาไฮเริ่มต้นและสิ้นสุดตอนตะวันตกดิน เมื่อวันแรกของทุกเดือนมาถึง บาไฮศาสนิกชนในแต่ละท้องถิ่นจะมาชุมนุมกันในงานฉลองบุญตามที่พระบาฮาอุลลาห์บัญญัติไว้ว่า :

*เจ้าได้รับบัญชาให้จัดงานฉลองเดือนละครั้ง แม้ว่าจะบริการแค่เพียงน้ำเปล่าก็ตาม เพราะพระผู้เป็นเจ้าประสงค์จะเชื่อมหัวใจทั้งหลายเข้าด้วยกัน แม้จะต้องใช้ทั้งวิธีการทางโลกและสวรรค์ [[1]](#footnote-1)*

พระบาฮาอุลลาห์

*งานฉลองบุญสิบเก้าวันถูกเปิดฉากโดยพระบ๊อบและยืนยันโดยพระบาฮาอุลลาห์ในคัมภีร์ศักดิ์สิทธิ์ของพระองค์คืออัคดัส เพื่อว่าประชาชนจะมาชุมนุมกันและแสดงออกซึ่งไมตรีจิตและความรัก ความลึกลับสวรรค์จะถูกแย้มออกมา จุดหมายคือความกลมเกลียว เพื่อว่าโดยไมตรีจิตนี้หัวใจทั้งหลายจะถูกรวมเข้าเป็นหนึ่งเดียวกันอย่างสมบูรณ์ การตอบแทนกันและช่วยเหลือกันและกันจะมีความแน่นแฟ้น เพราะว่าสมาชิกของโลกมนุษย์ไม่สามารถดำรงอยู่ได้โดยปราศจากการรวมพวกกัน ความร่วมมือและการช่วยเหลือกันและกันคือรากฐานของสังคม หากปราศจากการบังเกิดขึ้นจริงของสองหลักการที่ยิ่งใหญ่นี้ ไม่มีการเคลื่อนไหวที่ยิ่งใหญ่รุดหน้าไปได้*

*กล่าวโดยย่อ ความหวังของเราคืองานฉลองบุญสิบเก้าวันจะกลายเป็นเหตุของความเป็นปึกแผ่นทางจิตวิญญาณระหว่างมิตรสหาย จะเชื่อมศาสนิกชนทั้งหลายด้วยสายสัมพันธ์แห่งเอกภาพ และเมื่อนั้นเราจะสมัครสมานกันถึงขนาดว่าความรักและปัญญาจะกระจายออกจากศูนย์นี้ไปยังทุกส่วน งานฉลองนี้คืองานฉลองสวรรค์ คืออาหารค่ำของพระผู้เป็นนาย งานฉลองบุญนี้ดึงดูดพลังความแข็งแกร่งจากพระผู้เป็นเจ้าราวกับแม่เหล็ก และเป็นเหตุของความสว่างของหัวใจ*

*ทุกวันมีการปูโต๊ะงานฉลองและงานเลี้ยงที่ยิ่งใหญ่ด้วยจุดหมายของความเพลิดเพลินทางกายและความโอชะของอาหาร ประชาชนทานอาหารอร่อยบางอย่างและน้ำจากน้ำพุต่างๆ เพื่อความสนุกสนาน งานบอลและการเต้นรำตามมา ทั้งหมดนี้คือสำหรับร่างกาย แต่ไมตรีจิตนี้คือความเพลิดเพลินของพระผู้เป็นเจ้า เพื่อการทานอาหารของจิตวิญญาณ ความกระจ่างในเรื่องทางธรรม การอภิปรายและการตีความคำสอนและคำแนะนำของพระผู้เป็นเจ้า นี้คือความมีธรรมล้วนๆ* [[2]](#footnote-2)

พระอับดุลบาฮา

# **งานฉลองบุญสิบเก้าวันประกอบด้วยสามภาค** [The Nineteen Day Feast comprises of three parts]

*เป็นที่รู้ว่างานฉลองบุญสิบเก้าวันมีสามภาคที่ต่างกันชัดเจนแต่สัมพันธ์กัน :* ***ภาคอธิษฐาน******ภาคบริหารและภาคสังสรรค์*** *ภาคแรกต้องมีการสวดบทอธิษฐานและอ่านพระธรรมศักดิ์สิทธิ์ ภาคที่สองเป็นการประชุมสามัญที่ซึ่งธรรมสภาท้องถิ่นรายงานกิจกรรม แผนงานและปัญหาของตนต่อชุมชน แบ่งปันข่าวและข่าวสารจากศูนย์กลางแห่งโลกและธรรมสภาแห่งชาติ และรับความคิดและคำแนะนำของมิตรสหายโดยกระบวนการปรึกษาหารือ ภาคที่สามเป็นการทานอาหารหรือเครื่องดื่ม และเข้าร่วมกิจกรรมอื่นๆ ที่มุ่งหวังจะทำนุบำรุงไมตรีจิตในรูปแบบหลากหลายตามวัฒนธรรม ที่ไม่ละเมิดหลักธรรมของศาสนาหรือลักษณะที่เป็นแก่นของงานฉลองบุญ [[3]](#footnote-3)*

สภายุติธรรมสากล

## ภาคอธิษฐานหรือภาคธรรมะ [Devotional or Spiritual part]

ในระบบสังคมที่เป็นอยู่ในปัจจุบัน เรื่องทางโลกและเรื่องทางธรรมมักจะแยกจากกัน การทำกิจสวดมนต์หรือบูชาก็เวลาหนึ่งสถานที่หนึ่ง การทำกิจกรรมทางโลกก็อีกเวลาหนึ่งอีกสถานที่หนึ่ง ประโยชน์ต่อจิตใจที่ได้จากการสวดมนต์จึงอาจไม่ได้ถ่ายทอดมาสู่กิจการทางโลก เราจึงอาจเห็นคนที่เคร่งครัดศรัทธาเวลาปฏิบัติศาสนกิจ แต่เวลาที่ทำกิจการทางโลกกลับไม่มีคุณธรรม งานฉลองบุญสิบเก้าวันจึงถูกออกแบบให้เริ่มต้นด้วยภาคธรรมะเพื่อยกระดับจิตใจให้อยู่ในสภาวะธรรม เป็นการเตรียมพร้อมก่อนเข้าสู่ภาคบริหารที่มีการอภิปรายและปรึกษาหารือเกี่ยวกับกิจการทางโลก :

### 2.1.1 สวดและอ่านอะไรในภาคอธิษฐาน [What to pray and read in the Devotional part]

*ภาคแรก* (ภาคอธิษฐาน) *ต้องมีการสวดบทอธิษฐานและการอ่านพระธรรมศักดิ์สิทธิ์ [[4]](#footnote-4)*

สภายุติธรรมสากล

*ในเรื่องคำถามที่คุณถามท่านเกี่ยวกับธรรมลิขิตศักดิ์สิทธิ์บาไฮ : ที่ควรถือว่าศักดิ์สิทธิ์คือธรรมลิขิตของพระบ๊อบ พระบาฮาอุลลาห์และพระอับดุลบาฮา และธรรมลิขิตเหล่านี้เท่านั้นที่ควรอ่านระหว่างภาคอธิษฐานจริงๆ ของงานฉลองบุญ [[5]](#footnote-5)*

ท่านโชกิ เอฟเฟนดิ

*ระหว่างภาคอธิษฐานของงานฉลองบุญสิบเก้าวัน ตอนใดๆ จากธรรมลิขิตของพระบ๊อบ พระบาฮาอุลลาห์และท่านนายสามารถนำมาอ่านได้ หรือจากคัมภีร์ไบเบิ้ลและโกรอ่านก็ได้ เพราะเหล่านี้ล้วนเป็นคัมภีร์ศักดิ์สิทธิ์ ภาคนี้ของที่ประชุมไม่จำเป็นต้องถูกจำกัดอยู่ที่บทอธิษฐาน ถึงแม้ว่าบทอธิษฐานสามารถและควรนำมาอ่านในระหว่างภาคนี้ [[6]](#footnote-6)*

ท่านโชกิ เอฟเฟนดิ

*ประการแรกท่านรู้สึกว่า ถึงแม้ว่าในหลักการแล้วแน่นอนว่าไม่มีเหตุผลที่ทำไมไม่ควรอ่านข้อความที่คัดมาจากคัมภีร์ศักดิ์สิทธิ์อื่นในภาคธรรมะของงานฉลองบุญของเรา เนื่องด้วยนี้คือโอกาสโดยเฉพาะที่บาไฮมาชุมนุมกันเพื่อให้ชีวิตทางธรรมลึกซึ้งขึ้น กระนั้นกล่าวโดยทั่วไปแล้วก็เป็นการดีกว่าสำหรับพวกเขาที่จะอ่านจากธรรมลิขิตศักดิ์สิทธิ์ของตนเองในภาคธรรมะของงานฉลองบุญ [[7]](#footnote-7)*

ท่านโชกิ เอฟเฟนดิ

*เกี่ยวกับคำถามของคุณ : ภาคอธิษฐานของงานฉลองบุญสิบเก้าวันหมายถึงการอ่านบทอธิษฐานของพระบาฮาอุลลาห์และพระอับดุลบาฮา หลังจากนี้หากมีช่วงเวลาการอ่านคำสอน อาจอ่านธรรมนิพนธ์ของท่านศาสนาภิบาล แต่นี้ไม่ได้เป็นส่วนหนึ่งของการอธิษฐานของที่ประชุมนั้น [[8]](#footnote-8)*

ท่านโชกิ เอฟเฟนดิ

*ธรรมลิขิตของพระบ๊อบและพระบาฮาอุลลาห์สามารถนำมาอ่านได้แน่นอนไม่ว่าเวลาใดหรือที่ไหน ทำนองเดียวกันธรรมลิขิตของพระอับดุลบาฮานำมาอ่านได้อย่างอิสระระหว่างภาคธรรมะของงานฉลองบุญ ท่านศาสนภิบาลได้สั่งสอนไว้ว่าระหว่างภาคธรรมะของงานฉลองบุญ ไม่ควรอ่านธรรมนิพนธ์ของท่าน กล่าวคือระหว่างภาคธรรมะของงานฉลองบุญ การอ่านควรจำกัดอยู่ที่ธรรมลิขิตของพระบ๊อบ พระบาฮาอุลลาห์ และที่ย่อมกว่าคือของท่านนาย แต่ระหว่างภาคนั้นของงานฉลองบุญ ไม่ควรอ่านธรรมนิพนธ์ของท่านศาสนภิบาล เมื่อถึงช่วงเวลาการอภิปรายภาคบริหาร อาจนำธรรมนิพนธ์ของท่านโชกิ เอฟเฟนดิมาอ่าน แน่ล่ะระหว่างภาคบริหารของงานฉลองบุญไม่มีข้อคัดค้านการอ่านธรรมลิขิตของพระบ๊อบ พระบาฮาอุลลาห์หรือของพระอับดุลบาฮา [[9]](#footnote-9)*

ท่านโชกิ เอฟเฟนดิ

### 2.1.2 การใช้ดนตรีในภาคอธิษฐาน [The use of music in the Devotional part]

*ดนตรีเป็นที่อนุญาตระหว่างภาคธรรมะ หรือภาคใดๆ ของงานฉลองบุญสิบเก้าวัน [[10]](#footnote-10)*

พระอับดุลบาฮา

*ในเรื่องคำถามของคุณเกี่ยวกับการใช้ดนตรีในงานฉลองบุญสิบเก้าวัน ท่านต้องการให้คุณรับประกันมิตรสหายทั้งหมดว่า ท่านไม่เพียงรับรองวิธีปฏิบัติดังกล่าว แต่คิดว่าเป็นการดีกว่าในการประชุมที่ศาสนิกชนทั้งหลายจะใช้เพลงสรรเสริญที่แต่งโดยบาไฮเอง และเพลงสรรเสริญ บทกวี บทสวดเป็นทำนองที่เป็นพระวจนะศักดิ์สิทธิ์ [[11]](#footnote-11)*

ท่านโชกิ เอฟเฟนดิ

## ภาคบริหาร [Administrative part]

ภาคบริหารคือเวทีประชาธิปไตยระดับราก ที่ซึ่งธรรมสภาท้องถิ่นและศาสนิกชนในชุมชนมาพบกันเพื่ออภิปรายและปรึกษาหารือกันอย่างอิสระ อีกทั้งเป็นโอกาสฝึกฝนอบรมผู้เข้าร่วมงานให้มีวินัย ทักษะและคุณสมบัติของการเป็นพลเมืองที่รับผิดชอบ และยังเป็นตัวเชื่อมโยงชุมชนท้องถิ่นกับโครงสร้างทั้งหมดของระบบบริหารทั้งระดับชาติและระดับนานาชาติ :

*ภาคที่สอง* (ภาคบริหาร) *เป็นการประชุมสามัญที่ซึ่งธรรมสภาท้องถิ่นรายงานกิจกรรม แผนงานและปัญหาของตนต่อชุมชน แบ่งปันข่าวและข่าวสารจากศูนย์กลางแห่งโลกและธรรมสภาแห่งชาติ และรับความคิดและคำแนะนำของมิตรสหายโดยกระบวนการปรึกษาหารือ [[12]](#footnote-12)*

สภายุติธรรมสากล

*โอกาสสำคัญที่มิตรสหายมีสำหรับการอภิปรายเกี่ยวกับปัญหาด้านบริหาร คือระหว่างงานฉลองบุญสิบเก้าวัน ซึ่งเป็นเวลาที่กรรมการทั้งหลายของธรรมสภาสามารถพบกับคณะศาสนิกชน และร่วมกันอภิปรายกิจการทั้งหลายของศาสนา และเสนอแนะนโยบายและวิธีใหม่ๆ แต่ถึงกระนั้นก็ไม่ควรกล่าวถึงบุคคล [[13]](#footnote-13)*

ท่านโชกิ เอฟเฟนดิ

*เนื่องด้วยธรรมสภาท้องถิ่นรับผิดชอบการจัดงานฉลองบุญสิบเก้าวัน และถูกคาดหมายให้รายงานกิจกรรมทั้งหลายของตนต่อชุมชน ณ งานฉลองบุญ นอกเหนือจากการตอบสนองข้อเสนอแนะที่เสนอมายังตน ธรรมสภาท้องถิ่นควรประชุมกันอย่างน้อยหนึ่งครั้งในเดือนบาไฮ อย่างไรก็ตามสภายุติธรรมสากลไม่ต้องการวางกฎเกณฑ์ที่เข้มงวดในเรื่องนี้ และเลือกที่จะทิ้งคำถามนี้ไว้กับดุลพินิจของแต่ละธรรมสภาแห่งชาติ [[14]](#footnote-14)*

สภายุติธรรมสากล

*จุดประสงค์หลักของงานฉลองบุญสิบเก้าวันคือการช่วยให้ศาสนิกชนแต่ละคนสามารถให้ข้อเสนอแนะใดๆ ต่อธรรมสภาท้องถิ่น ซึ่งธรรมสภาท้องถิ่นจะส่งต่อไปยังธรรมสภาแห่งชาติ ดังนั้นธรรมสภาแห่งท้องถิ่นคือตัวกลางที่ชุมชนบาไฮท้องถิ่นสามารถสื่อสารกับคณะผู้แทนระดับชาติ การประชุมตัวแทนควรถือว่าเป็นการชุมนุมชั่วคราว ซึ่งมีบทบาทหน้าที่ที่เจาะจงบางอย่างให้ปฏิบัติระหว่างช่วงเวลาหนึ่งที่จำกัด ดังนี้สถานะของการประชุมตัวแทนถูกจำกัดเวลาอยู่ในช่วงประชุมของการประชุมตัวแทน บทบาทของการปรึกษาหารือ ณ เวลาอื่นทั้งหมดให้เป็นสิทธิ์ของทั้งหมู่คณะศาสนิกชนผ่านทางธรรมสภาท้องถิ่น [[15]](#footnote-15)*

ท่านโชกิ เอฟเฟนดิ

*ยิ่งกว่านั้นเพราะโอกาสที่งานฉลองบุญมีให้สำหรับการถ่ายทอดข่าวสารจากคณะบริหารระดับชาติและระดับนานาชาติ และสำหรับการสื่อสารคำแนะนำของมิตรสหายไปถึงระดับเหล่านั้นเช่นกัน งานฉลองบุญจึงกลายเป็นตัวเชื่อมโยงที่เชื่อมชุมชนท้องถิ่นในความสัมพันธ์ที่มีพลังกับโครงสร้างทั้งหมดของระบบบริหาร แต่เมื่อพิจารณาในระดับท้องถิ่นโดยลำพัง ก็มีสิ่งที่น่าตื่นเต้นและอัศจรรย์ใจอยู่มาก ที่นี่งานฉลองบุญเชื่อมต่อบุคคลกับกระบวนการร่วมกัน ซึ่งโดยกระบวนการเหล่านี้สังคมถูกสร้างหรือฟื้นกลับมา ตัวอย่างเช่นที่นี่งานฉลองบุญคือสมรภูมิของประชาธิปไตยระดับรากของสังคม ที่ซึ่งธรรมสภาท้องถิ่นและสมาชิกของชุมชนมาพบกันบนรากฐานร่วมกันของการอภิปราย ที่ซึ่งบุคคลมีอิสระที่จะเสนอความคิดของตนเป็นของขวัญให้แก่กระบวนการสร้างอารยธรรมที่ก้าวหน้า ในฐานะที่เป็นความคิดเห็นใหม่หรือไม่ก็เป็นการวิพากษ์อย่างสร้างสรรค์ ดังนี้เป็นที่เห็นได้ว่านอกจากนัยสำคัญทางจิตวิญญาณแล้ว สถาบันร่วมกันของประชาชนนี้ยังผสมวินัยทางสังคมขั้นพื้นฐานจำนวนมากเข้าด้วยกัน ซึ่งอบรมผู้เข้าร่วมในสิ่งที่จำเป็นสำหรับการเป็นพลเมืองที่รับผิดชอบ [[16]](#footnote-16)*

สภายุติธรรมสากล

### 2.2.1 ปรึกษาหารือกันอย่างเบิกบานและมีความสุขอย่างไร [How to consult with joy and happiness]

การปรึกษาหารือจะเป็นเวทีประชาธิปไตยและเป็นช่วงเวลาที่มีความสุขอย่างแท้จริง ก็ต่อเมื่อผู้เข้าร่วมคำนึงถึงประโยชน์ของส่วนรวมมากกว่าส่วนตัว มีหลักการและวินัยในการปรึกษาหารือดังที่พระอับดุลบาฮาสอนไว้ ไม่เช่นนั้นแล้วความสุขอาจถูกแทนที่ด้วยความโกลาหล :

*เป็นหน้าที่ของพวกเขาที่จะปรึกษาหารือกันและคำนึงถึงประโยชน์ของคนรับใช้ทั้งหลายของพระผู้เป็นเจ้า เพื่อเห็นแก่พระองค์ อย่างที่พวกเขาคำนึงถึงประโยชน์ของตัวเอง และเลือกสิ่งที่เหมาะที่ควร [[17]](#footnote-17)*

พระบาฮาอุลลาห์

*พวกเขาต้องดำเนินการประชุมด้วยความอุทิศ มารยาท เกียรติ ความระวัง และความพอประมาณในการแสดงทัศนะของตน ในทุกเรื่องพวกเขาต้องแสวงหาความจริง มิใช่ยืนกรานในความคิดเห็นของตน เพราะความดื้อดึงอยู่ในทัศนะของตนจะนำไปสู่ความร้าวฉานและเถียงกัน และความจริงจะยังคงซ่อนเร้นอยู่ สมาชิกผู้มีเกียรติทั้งหลายต้องแสดงความคิดเห็นอย่างอิสระ และห้ามมิให้ผู้ใดดูแคลนความคิดเห็นของผู้อื่น [[18]](#footnote-18)*

พระอับดุลบาฮา

*สมาชิกทั้งหลายต้องปรึกษาหารือกันในลักษณะที่ไม่ก่อให้เกิดความร้าวฉานและความรู้สึกที่ไม่ดีต่อกัน สิ่งนี้บรรลุได้เมื่อสมาชิกทุกคนแสดงความคิดเห็นและอภิปรายเหตุผลของตนได้อิสระเต็มที่ หากมีคนใดค้าน เขาต้องไม่รู้สึกเจ็บใจ เพราะหนทางที่ถูกต้องจะไม่ถูกเปิดเผยจนกว่าจะอภิปรายเรื่องนั้นๆ กันอย่างเต็มที่ ประกายเรืองรองของสัจธรรมจะปรากฏออกมาก็ต่อเมื่อมีการปะทะของความคิดเห็นที่ต่างกัน [[19]](#footnote-19)*

พระอับดุลบาฮา

*บาไฮต้องเรียนรู้ที่จะไม่สนใจบุคลิกส่วนตัวและเอาชนะความปรารถนาซึ่งช่างเป็นธรรมดาของคนเราที่จะเข้าข้างและต่อสู้กัน บาไฮต้องเรียนรู้เช่นกันที่จะนำหลักการที่ยิ่งใหญ่ของการปรึกษาหารือมาใช้ มีเวลาที่กันไว้ให้ ณ งานฉลองบุญสิบเก้าวันสำหรับชุมชนที่จะแสดงทัศนะและให้ข้อเสนอแนะแก่ธรรมสภา ธรรมสภาและศาสนิกชนควรคาดหวังรอคอยช่วงเวลาของการอภิปรายกันอย่างมีความสุขนี้ และไม่กลัวหรือระงับการอภิปรายดังกล่าว ทำนองเดียวกันกรรมการธรรมสภาควรปรึกษาหารืออย่างเต็มที่ และในการตัดสินใจให้ถือประโยชน์ของศาสนามาก่อน ไม่ใช่บุคลิกส่วนตัว โดยเอาตามความประสงค์ของเสียงส่วนใหญ่ [[20]](#footnote-20)*

สภายุติธรรมสากล

*มีปัจจัยจำนวนหนึ่งที่จำเป็นสำหรับการเข้าใจลักษณะของปฏิสัมพันธ์ที่เหมาะสม ระหว่างศาสนิกชนและธรรมสภาท้องถิ่นของเขาหรือเธอในภาคการปรึกษาหารือของงานฉลองบุญสิบเก้าวัน ที่สำคัญในปัจจัยเหล่านี้คือการเห็นคุณค่าของจุดประสงค์ของสถาบันที่สำคัญที่สุดนี้ของศาสนา พระอับดุลบาฮาทรงพรรณนางานฉลองบุญด้วยถ้อยคำเหล่านี้ :*

*งานฉลองบุญนี้คืองานที่นำมาซึ่งความเบิกบาน คือรากฐานของความเห็นพ้องและเอกภาพ คือกุญแจไปสู่ความรักใคร่และไมตรีจิต งานฉลองบุญแพร่กระจายความเป็นอันหนึ่งเดียวกันของมนุษยชาติ [[21]](#footnote-21)*

สภายุติธรรมสากล

*เมื่อพิจารณาถึงหลักการบริหารที่สำคัญของการปรึกษาหารืออย่างตรงไปตรงมาและเปิดเผยนี้ ท่านศาสนภิบาลขอแนะนำคุณให้เลิกวิธีการขอให้สมาชิกคนอื่นแสดงความคิดเห็นและข้อเสนอแนะของคุณ การแสดงทัศนะของคุณทางอ้อมนี้ต่อธรรมสภาไม่เพียงแต่สร้างบรรยากาศของความลับลมคมในซึ่งขัดกับจิตวิญญาณของศาสนาเท่านั้น แต่ยังจะนำไปสู่ความเข้าใจผิดและความยุ่งยากมากมาย [[22]](#footnote-22)*

ท่านโชกิ เอฟเฟนดิ

*การปรึกษาหารือนั้นสำคัญอย่างยิ่ง แต่ที่มุ่งหมายไว้นั้นคือการหารือด้วยธรรม หาใช่การพ่นทัศนะของตนออกมาเท่านั้น ในประเทศฝรั่งเศสเราได้อยู่ในที่ประชุมวุฒิสภาครั้งหนึ่ง แต่ประสบการณ์ที่ได้ไม่ค่อยน่าประทับใจ วิธีปฏิบัติของรัฐสภาควรมีวัตถุประสงค์ในการเข้าถึงแสงสว่างของสัจธรรมเกี่ยวกับปัญหาที่นำเสนอ มิใช่เป็นการเปิดสนามรบสำหรับการต่อต้านกันและดึงดันอยู่กับความคิดเห็นของตน การเป็นปรปักษ์และขัดแย้งกันนั้นเป็นโชคไม่ดีและทำลายสัจธรรมเสมอ ในการประชุมรัฐสภาดังกล่าว มีการต่อล้อต่อเถียงและขึ้นเสียงใส่กันอยู่บ่อยๆ โดยไม่มีประโยชน์ ผลที่ได้คือความสับสนและโกลาหล ซึ่งครั้งหนึ่งถึงกับมีการใช้กำลังกันระหว่างวุฒิสมาชิกสองท่าน นี่ไม่ใช่การปรึกษาหารือแต่เป็นหนังตลก [[23]](#footnote-23)*

พระอับดุลบาฮา

### 2.2.2 ข้อเสนอแนะจากงานฉลองบุญที่ธรรมสภาท้องถิ่นจะนำไปพิจารณา [Recommendations from the Feast to be taken up by the Local Spiritual Assembly]

*หากมิตรสหายเห็นด้วยกับคำแนะนำหนึ่ง ณ งานฉลองบุญ ไม่ว่าเป็นเอกฉันท์หรือโดยเสียงส่วนใหญ่ นั่นเป็นคำแนะนำจากงานฉลองบุญถึงธรรมสภา ในอีกด้านหนึ่งหากศาสนิกชนคนหนึ่งให้ข้อเสนอแนะที่คนอื่นๆ ไม่รับ ข้อเสนอแนะนั้นก็ยังอาจได้รับการพิจารณาโดยธรรมสภา [[24]](#footnote-24)*

สภายุติธรรมสากล

*ตามที่อ้างถึงมาตรา 6 ในกฏข้อบังคับของธรรมสภาท้องถิ่น “ขณะที่คงไว้ซึ่งสิทธิ์อันศักดิ์สิทธิ์ต่อการตัดสินใจสุดท้ายในทุกเรื่องที่เกี่ยวโยงกับชุมชนบาไฮ ธรรมสภาจะแสวงหาคำแนะนำและและการปรึกษาหารือกับสมาชิกทุกคนของชุมชน ให้ชุมชนรับทราบกิจการทั้งหมดของตน และเชิญชุมชนอภิปรายอย่างอิสระและเต็มที่ในทุกเรื่องที่มีผลต่อศาสนา”*

*การลงคะแนนเสียงที่แท้จริงเพื่อตัดสินว่าคำแนะนำที่เสนอมาในงานฉลองบุญสิบเก้าวัน ควรส่งไปยังธรรมสภาท้องถิ่นหรือไม่ เป็นเรื่องรองซึ่งอาจปล่อยไว้ให้ธรรมสภาท้องถิ่นเองตัดสินใจ ไม่เป็นที่ห้ามที่เลขานุการธรรมสภาท้องถิ่นจะบันทึกข้อเสนอแนะที่เสนอมาในงานฉลองบุญสิบเก้าวันเพื่อให้ธรรมสภาพิจารณา ประเด็นที่สำคัญที่ควรนึกถึงคือข้อกำหนดในกฎข้อบังคับดังที่กล่าวไว้ข้างบน [[25]](#footnote-25)*

สภายุติธรรมสากล

*แน่นอนว่าเยาวชนอายุระหว่าง 15 และ 21 ปีอาจเข้าร่วมในการอภิปราย และควรได้รับการสนับสนุนให้ทำดังกล่าว แต่พวกเขาไม่ได้ลงคะแนนเสียงในเรื่องคำแนะนำถึงธรรมสภาจนกว่าพวกเขาจะอายุ 21 ปี [[26]](#footnote-26)*

สภายุติธรรมสากล

### 2.2.3 ใครคือประธานในช่วงเวลาการปรึกษาหารือในงานฉลองบุญ [Who is to be the Chairman in the Consultative part of the Feast]

*กฎข้อบังคับของธรรมสภาท้องถิ่นแสดงนัยชัดเจนถึงบทบาทของประธานและรองประธานสำหรับการประชุมของธรรมสภา สำหรับงานฉลองบุญ ประธานหรือผู้แทนที่ได้รับการแต่งตั้งของธรรมสภาเป็นประธานในช่วงเวลาการปรึกษาหารือ อย่างไรก็ตามสิ่งนี้ไม่ได้ระบุไว้ในกฎบังคับ และเป็นเรื่องรองที่ให้อยู่ในดุลยพินิจของธรรมสภาแห่งชาติในแต่ละประเทศ ธรรมสภาแห่งชาติอาจนำขั้นตอนวิธีการแบบเดียวกันมาใช้ให้ธรรมสภาท้องถิ่นทั้งหลายปฏิบัติตาม หรือปล่อยเรื่องนี้ไว้ในดุลยพินิจของธรรมสภาท้องถิ่นเอง [[27]](#footnote-27)*

สภายุติธรรมสากล

## ภาคสังสรรค์ [Social part]

*ภาคที่สาม* (ภาคสังสรรค์) *เป็นการทานอาหารหรือเครื่องดื่ม และเข้าร่วมกิจกรรมอื่นๆ ที่มุ่งหวังจะทำนุบำรุงไมตรีจิตในรูปแบบหลากหลายตามวัฒนธรรม ที่ไม่ละเมิดหลักธรรมของศาสนาหรือลักษณะที่เป็นแก่นของงานฉลองบุญ*

*ถึงแม้ว่างานฉลองบุญจำเป็นต้องมีการยึดถือสามลักษณะสำคัญอย่างเข้มงวดในลำดับที่นิยามไว้ ก็มีที่ว่างอย่างมากสำหรับความหลากหลายในประสบการณ์รวมทั้งหมด ตัวอย่างเช่น ดนตรีอาจถูกนำเข้ามาในช่วงต่างๆ รวมถึงภาคอธิษฐาน พระอับดุลบาฮาแนะนำว่าควรมีสุนทรพจน์ที่คมคายและยกระดับจิตใจ ความแปลกใหม่และความหลากหลายในการแสดงการต้อนรับขับสู้นั้นเป็นไปได้ คุณภาพและขอบเขตของการปรึกษาหารือนั้นสำคัญยิ่งต่อบรรยากาศของงาน อิทธิพลของวัฒนธรรมต่างๆ ต่อเรื่องเหล่านี้คือปัจจัยที่น่ายินดี ที่สามารถให้ความหลากหลายที่มีประโยชน์แก่งานฉลองบุญ และแสดงให้เห็นลักษณะเฉพาะทั้งหลายที่ไม่มีเหมือนของสังคมต่างๆ ที่มีการจัดงานฉลองบุญ และดังนั้นเกื้อหนุนการยกระดับจิตใจและความเพลินใจของผู้เข้าร่วมงาน [[28]](#footnote-28)*

สภายุติธรรมสากล

*เจ้าภาพด้วยความสงบเสงี่ยมโดยสมบูรณ์และแสดงความเมตตาต่อทุกคน ต้องให้ความสบายใจแก่แต่ละคน และเสิร์ฟมิตสหายด้วยมือของตนเอง [[29]](#footnote-29)*

พระอับดุลบาฮา

*เราสามารถเข้าใจความปรารถนาของมิตรสหายบางคนที่จะจัดการต้อนรับที่อบอุ่น ณ งานฉลองบุญให้แก่บรรดาศาสนิกชนที่พึ่งประกาศตนและโดยเฉพาะอย่างยิ่งเยาวชน และเราไม่เห็นข้อคัดค้านที่ธรรมสภาจะจัดงานต้อนรับก่อนงานฉลองบุญจริงๆ เพื่อบรรลุจุดประสงต์นี้ เนื่องด้วยงานฉลองบุญมักจัดในตอนค่ำ ธรรมสภาอาจถือว่าเป็นที่น่าปรารถนาที่จะจัดแจงให้ศาสนิกชนทานอาหารค่ำมื้อเบาก่อนการจัดงานฉลองบุญ หรืออีกตัวอย่างธรรมสภาสามารถจัดแจงกิจกรรมสังค์สรรค์ที่เหมาะสมขณะที่มิตรสหายกำลังชุมนุมกันอยู่ก่อนการเริ่มต้นงานฉลองบูญจริงๆ อย่างไรก็ตามนี้ไม่ควรแทนที่ภาคสังสรรค์ของงานฉลองบุญเอง [[30]](#footnote-30)*

สภายุติธรรมสากล

# **ปัจจัยสำหรับความสำเร็จของงานฉลองบุญ** [Successful factors for the Feast]

*หากงานฉลองบุญนี้ถูกจัดในลักษณะที่เหมาะสม มิตรสหายจะพบว่าตนเองได้รับการฟื้นฟูจิตวิญญาณหนึ่งครั้งในทุกสิบเก้าวัน และได้รับการประสาทด้วยอานุภาพที่ไม่ใช่ของโลกนี้ [[31]](#footnote-31)*

พระอับดุลบาฮา

*ความสำเร็จของงานฉลองบุญขึ้นอยู่อย่างมากกับคุณภาพของการเตรียมงานและการเข้าร่วมของบุคคล [[32]](#footnote-32)*

สภายุติธรรมสากล

## การเตรียมตัวของผู้ไปร่วมงาน [Preparation of the individual]

*เมื่อเจ้าไปงานฉลองบุญ ก่อนจะเข้าไป จงปล่อยวางจากทุกสี่งที่คั่งค้างอยู่ในหัวใจ ให้ความคิดและจิตใจของเจ้าเป็นอิสระจากทุกสิ่งนอกจากพระผู้เป็นเจ้า และพูดกับหัวใจของเจ้า เพื่อว่าทุกคนจะทำให้งานนี้เป็นการชุมนุมแห่งความรัก เป็นเหตุแห่งความเรืองรอง เป็นการชุมนุมที่ดึงดูดหัวใจ ห้อมล้อมด้วยประทีปของหมู่เทวัญ เพื่อว่าเจ้าจะชุมนุมกันด้วยความรักอย่างสุดซึ้ง....*

*พวกเจ้าแต่ละคนต้องคิดถึงว่า จะทำให้ผู้อื่นในที่ชุมนุมมีความสุขและยินดีอย่างไร และแต่ละคนต้องถือว่าทุกคนที่นั่นดีกว่าและสำคัญกว่าตน รู้ว่าพวกเขามีฐานะสูง และเจ้าเองมีฐานะต่ำต้อย หากเจ้าดำเนินชีวิตและปฏิบัติตามคำสั่งนี้ แน่ใจได้ว่างานฉลองบุญนั้นเป็นอาหารทิพย์ [[33]](#footnote-33)*

พระอับดุลบาฮา

*เป็นความหวังของเราว่า งานฉลองบุญสิบเก้าวันจะได้รับการสถาปนาและจัดตั้งอย่างมั่นคง เพื่อว่าสภาวะความเป็นจริงที่วิสุทธิ์จะอยู่เบื้องหลังการประชุมนี้ จะทิ้งอคติและความขัดแย้งทั้งหมดไว้ข้างหลัง และทำให้หัวใจของพวกเขาเป็นคลังแห่งความรัก ถึงแม้ว่ามีความรู้สึกน้อยนิดระหว่างวิญญาณบางดวง อย่างเช่นขาดความรัก ต้องทำให้ความรู้สึกนั้นหายไปให้หมด ต้องมีความโปร่งใสที่สุดและเจตนาที่บริสุทธิ์ [[34]](#footnote-34)*

พระอับดุลบาฮา

## การเตรียมงาน [Preparation for the Feast]

*หากจะให้งานฉลองบุญเป็นประสบการณ์ที่เหมาะสม นอกเหนือจากการเข้าใจแนวความคิดแล้วก็ยังต้องมีการเตรียมงานและเตรียมการ ถึงแม้ว่าจะรับผิดชอบทางบริหารต่อการดำเนินงานฉลองบุญ ธรรมสภาท้องถิ่นก็มักขอให้ใครคนหนึ่งหรือกลุ่มหนึ่งเตรียมงาน อันเป็นวิธีปฏิบัติที่สอดคล้องกับจิตวิญญาณของการต้อนรับขับสู้ซึ่งสำคัญยิ่งต่องานนี้ บุคคลดังกล่าวสามารถทำหน้าที่เป็นเจ้าภาพ และบางครั้งเอาใส่ใจต่อการเลือกบทอธิษฐานและเนื้อหาที่จะอ่านสำหรับภาคอธิษฐาน พวกเขาอาจดูแลรับผิดชอบภาคสังสรรค์ด้วย ในชุมชนขนาดเล็กเป็นเรื่องง่ายที่จะดำเนินการตามลักษณะของการต้อนรับขับสู้ด้วยตัวเอง แต่ในชุมชนขนาดใหญ่ธรรมสภาท้องถิ่นขณะที่คงไว้ซึ่งแนวความคิดของการต้อนรับขับสู้ อาจพบว่าจำเป็นที่จะคิดหามาตรการอื่นๆ*

*ลักษณะสำคัญต่างๆ ของการเตรียมงานฉลองบุญรวมถึงการเลือกเนื้อหาที่จะอ่านที่เหมาะสม การกำหนดตัวผู้อ่านที่ดีล่วงหน้า และสำนึกในมารยาททั้งในการนำเสนอและการรับรองของรายการอธิษฐาน การเอาใจใส่สิ่งแวดล้อมที่จะจัดงานฉลองบุญไม่ว่าในอาคารหรือนอกอาคาร จะมีอิทธิพลต่อประสบการณ์อย่างยิ่ง ความสะอาดและการตกแต่งพื้นที่ให้เหมาะแก่การใช้งาน เป็นส่วนที่มีนัยสำคัญ ความตรงต่อเวลาเป็นมาตรการหนึ่งของการเตรียมงานที่ดี [[35]](#footnote-35)*

สภายุติธรรมสากล

# **งานฉลองบุญสิบเก้าวันคือรากฐานของระบบโลกใหม่**

[The Nineteen Day Feast as the Foundation of the New World Order]

## รูปแบบการชุมนุมที่ไม่เคยมีมาก่อนในประวัติศาสตร์ [A form of gathering unprecedented in History]

จากที่กล่าวมาจะเห็นได้ว่า งานฉลองบุญสิบเก้าวันไม่ใช่เป็นเพียงรูปแบบหนึ่งของการมาชุมนุมกันทางศาสนาอย่างที่เป็นมาในยุคศาสนาทั้งหลายในอดีต ที่ศาสนิกชนมาชุมนุมกันเพื่อสวดมนต์และเรียนรู้คำสอนของศาสนา แต่หากยังเป็นการประสานกิจกรรมสามอย่างของมนุษย์เข้าด้วยกัน นั่นคือ การบูชา การบริหารและการสังสรรค์สมาคมอย่างไม่เคยมีมาก่อนในประวัติศาสตร์ ซึ่งมีวิวัฒนาการมาตั้งแต่ในสมัยของพระบ๊อบ :

*เจ้าเขียนมาเกี่ยวกับงานฉลองบุญ กิจกรรมฉลองนี้ซึ่งถูกจัดในวันหนึ่งของเดือนที่มีสิบเก้าวัน ได้รับการสถาปนาโดยพระบ๊อบ และพระผู้ทรงความงามที่วิสุทธิ์* (พระบาฮาอุลลาห์) *ทรงสั่งการ ยืนยันและให้กำลังใจอย่างอบอุ่นให้จัด ดังนั้นงานฉลองบุญนี้จึงสำคัญเป็นที่สุด ไม่มีข้อสงสัยว่าเจ้าควรดูแลงานนี้ด้วยความเอาใจใส่ที่สุด และทำให้คุณค่าของงานนี้เป็นที่รู้ เพื่อว่างานฉลองบุญนี้จะได้รับการสถาปนาอย่างมั่นคงบนรากฐานที่ถาวร ขอให้ผู้เป็นที่รักยิ่งของพระผู้เป้นเจ้ามาชุมนุมและสมาคมกันด้วยความรักและจิตวิญญาณและความสุข โดยการปฏิบัติตนด้วยมารยาทและการควบคุมตนเองที่สุด ขอให้พวกเขาอ่านวจนะศักดิ์สิทธิ์อีกทั้งเรียงความที่มีประโยชน์ และจดหมายของพระอับดุลบาฮา ให้กำลังใจและแรงบันดาลใจซึ่งกันและกันให้รักกันทุกคน สวดบทอธิษฐานด้วยใจสงบและความเบิกบาน กล่าวสุนทรพจน์ที่คมคาย และสรรเสริญพระผู้เป็นนายที่ไม่มีเปรียบ [[36]](#footnote-36)*

พระอับดุลบาฮา

*เป็นที่สังเกตได้ว่าแนวความคิดเกี่ยวกับงานฉลองบุญมีวิวัฒนาการขึ้นมาเป็นขั้นตอนที่สัมพันธ์กับพัฒนาการของศาสนา ณ ขั้นตอนแรกสุดในอิหร่าน มิตรสหายแต่ละคนเป็นเจ้าภาพจัดการชุมนุมในบ้านของตนเป็นการตอบสนองต่อบัญชาของพระบาฮาอุลลาห์ เพื่อแสดงการต้อนรับขับสู้หนึ่งครั้งทุกสิบเก้าวัน และได้รับแรงบันดาลใจจากการอ่านและอภิปรายคำสอน เมื่อชุมชนเติบโตพระอับดุลบาฮาทรงวาดรายละเอียดและเน้นลักษณะของการอธิษฐานและการสังสรรค์ของงานนี้ หลังจากการสถาปนาธรรมสภาท้องถิ่นทั้งหลาย ท่านโชกิ เอฟเฟนดินำภาคบริหารเข้ามาและให้ชุมชนคุ้นเคยกับความคิดเกี่ยวกับงานฉลองบุญสิบเก้าวันในฐานะที่เป็นสถาบัน นี้เป็นราวกับว่าเพลงสามลูกประสานกันอย่างสมบูรณ์ในดนตรีวงใหญ่*

*แต่หาใช่ในความหมายของการคลี่ออกมาทีละน้อยในฐานะที่เป็นสถาบันเท่านั้น ที่วิวัฒนาการของงานฉลองบุญต้องได้รับการพิจารณา เพราะยังมีบริบทที่กว้างกว่า งานฉลองบุญน่าจะได้รับการมองในการผสมผสานวิธีการอย่างไม่มีที่เหมือนในฐานะที่เป็นการมาถึงยอดสุดของกระบวนการที่ยิ่งใหญ่ทางประวัติศาสตร์ ซึ่งในกระบวนการนี้องค์ประกอบเบื้องต้นทั้งหลายของชีวิตชุมชน (การบูชา การฉลองและรูปแบบอื่นๆ ของการทำอะไรด้วยกัน) ในช่วงเวลาที่ต่อเนื่องกันมายาวนาน ได้มาบรรจบกันอย่างรุ่งโรจน์ งานฉลองบุญสิบเก้าวันเท่ากับเป็นระยะใหม่ในยุคแห่งการเห็นแจ้งนี้ที่การแสดงออกขั้นพื้นฐานของชีวิตชุมชนมีวิวัฒนาการขึ้นมา ท่านโชกิ เอฟเฟนดิได้พรรณนางานฉลองบุญสิบเก้าวันว่าเป็นรากฐานของระบบโลกใหม่ และในจดหมายที่เขียนในนามของท่าน งานฉลองบุญสิบเก้าวันถูกกล่าวถึงว่าเป็น “ตัวกลางสำคัญสำหรับการคงไว้ซึ่งการติดต่อกันอย่างใกล้ชิดและต่อเนื่องระหว่างศาสนิกชนทั้งหลายเอง และระหว่างพวกเขากับคณะผู้แทนที่ได้รับเลือกตั้งในชุมชนท้องถิ่น” [[37]](#footnote-37)*

สภายุติธรรมสากล

## โอกาสสำหรับการปรึกษาหารือระหว่างประชาชนและผู้ปกครอง [The occasion for consultation between the People and Ruler]

ในระบบสังคมหรือประชาธิปไตยที่เป็นอยู่ มีโอกาสน้อยมากที่ประชาชนในแต่ละท้องถิ่นจะได้พบกับผู้ปกครอง *“บนรากฐานร่วมกันของการอภิปราย”* เพราะความสนใจของผู้ปกครองและประชาชนอาจไม่ตรงกัน เรื่องทางสังคมและเศรษฐกิจที่ประชาชนสนใจและถือว่าสำคัญหรือเป็นปัญหา ผู้ปกครองอาจไม่ให้ความสำคัญมากไปกว่าเท่าที่จะรักษาคะแนนเสียงของตนไว้ได้ก็พอ และดังนั้นความคิดเห็นและข้อเสนอแนะของประชาชนอาจไม่ได้รับการฟังหรือพิจารณาอย่างจริงจังและลงมือดำเนินการโดยผู้ปกครอง ในทางกลับกันหากผู้ปกครองอยากจะทำอะไรและกลัวว่าประชาชนจะไม่เห็นด้วย ก็อาจใช้วิธีจัดฉากรับฟังความคิดเห็นพอเป็นพิธี เพื่อสร้างความชอบธรรมให้กับสิ่งที่ตนเองต้องการที่ตั้งธงไว้ล่วงหน้า โดยอาจมีการเกณฑ์หน้าม้ามา ซึ่งหากจะเรียกว่าประชาธิปไตยจอมปลอมก็คงไม่ผิด ดังนี้ประชาชนที่หวังดีต่อส่วนรวมหรือประเทศชาติจึงหมดความกระตือรือร้นที่จะมีส่วนร่วมในกิจการต่างๆ ของส่วนรวมเพื่อแก้ไขปัญหา ปรับปรุงหรือพัฒนาสิ่งที่เป็นอยู่ เพราะคิดว่าเหนื่อยเปล่า นอกจากนี้ยังมีแนวโน้มว่าประชาชนจะไม่กล้าหรือไม่อยากแสดงความคิดเห็นขัดกับสิ่งที่ผู้ปกครองทำอยู่ถึงแม้ตนจะคิดว่าสิ่งนั้นไม่ดี ดังนั้นสังคมก็เสียโอกาสที่จะได้ประโยชน์จากความรู้ความสามารถที่หลากหลายของคนในสังคมนั้น จุดบอดของการพัฒนานี้ถูกขจัดออกไปได้โดยงานฉลองบุญสิบเก้าวัน ซึ่งปลูกฝังประชาชนให้ *“เป็นพลเมืองที่รับผิดชอบ”* ที่มีสำนึกในการแสดงความคิดเห็นและข้อเสนอแนะ หรือวิพากษ์การกระทำหรือนโยบายของผู้ปกครองคือธรรมสภาบาไฮ เพื่อการปรับปรุงและเปลี่ยนแปลงกิจการต่างๆ ในชุมชนของตนให้ดีขึ้น :

*ทีนี้เกี่ยวกับจดหมายที่รักฉบับสุดท้ายของคุณซึ่งคุณถามว่า ศาสนิกชนมีสิทธิ์หรือไม่ที่จะแสดงการวิพากษ์อย่างเปิดเผยเกี่ยวกับการกระทำหรือนโยบายใดๆ ของธรรมสภา นี้มิใช่เป็นเพียงสิทธิ์ แต่เป็นความรับผิดชอบที่สำคัญของสมาชิกที่ซื่อสัตย์และหลักแหลมทุกคนในชุมชน ที่จะให้ข้อเสนอแนะคำแนะนำหรือคำวิพากษ์อย่างเต็มที่และเปิดเผยต่อธรรมสภา แต่ต้องเป็นไปด้วยความเคารพและเกรงใจตามที่มโนธรรมของเขารู้สึกว่าควรทำ เพื่อจะปรับปรุงและแก้ไขสภาพหรือแนวโน้มบางอย่างที่มีอยู่ในชุมชน และเป็นหน้าที่ของธรรมสภาเช่นกันที่จะให้การพิจารณาทัศนะเหล่านั้นอย่างรอบคอบ ที่เสนอมายังตนโดยจากศาสนิกชนคนใดก็ตาม โอกาสดีที่สุดที่เลือกไว้สำหรับจุดประสงค์นี้คืองานฉลองบุญสิบเก้าวัน ซึ่งนอกจากภาคสังสรรค์และภาคธรรมะแล้ว ยังสนองความต้องการและเงื่อนไขที่จำเป็นต่างๆ ด้านบริหารด้วย ส่วนที่สำคัญคือความจำเป็นที่จะต้องมีการวิพากษ์และอภิปรายไตร่ตรองอย่างสร้างสรรค์เกี่ยวกับสภาพของกิจการต่างๆ ในชุมชน*

*แต่ควรเน้นอีกครั้งว่า ควรหลีกเลี่ยงการวิพากษ์และอภิปรายที่มีลักษณะลบ ที่อาจนำไปสู่การบ่อนทำลายอำนาจของธรรมสภาในฐานะที่เป็นองค์คณะ เพราะมิฉะนั้นแล้วระบบของศาสนาเองจะตกอยู่ในอันตราย และความสับสนและความร้าวฉานจะเข้ามาปกครองชุมชนนั้น [[38]](#footnote-38)*

สภายุติธรรมสากล

ในระบบสังคมหรือระบบโลกใหม่ของพระบาฮาอุลลาห์ งานฉลองบุญสิบเก้าวันคือ *“สมรภูมิของประชาธิปไตยระดับรากของสังคม”* ที่จัดขึ้นอย่างสม่ำเสมอทุกสิบเก้าวัน ที่ซึ่งบาไฮทุกคนจะได้รับฟังรายงานความเป็นไปของกิจกรรมและกิจการต่างๆ ในชุมชนโดยสถาบันปกครองคือธรรมสภาท้องถิ่นโดยไม่มีการหมกเม็ด และเป็นโอกาสที่บาไฮจะแสดงความคิดเห็นและมีส่วนร่วมในการปรึกษาหารือเพื่อให้ข้อเสนอแนะเกี่ยวกับเรื่องต่างๆ ได้อย่างอิสระและกระตือรือร้น และเป็นหน้าที่ของสถาบันปกครองอย่างธรรมสภาบาไฮที่จะรับข้อเสนอแนะและ *“พิจารณาทัศนะเหล่านั้นอย่างรอบคอบ”* ดังนี้ประชาชนและสถาบันปกครองจะมีปฏิสัมพันธ์กันอย่างใกล้ชิดเพื่อแก้ปัญหาและพัฒนาสิ่งต่างๆ ได้อยู่ตลอด โดยไม่ต้องรอการจัดให้มีประชาพิจารณ์เกี่ยวกับประเด็นต่างๆ เป็นครั้งคราว ซึ่งอาจกลายเป็นโอกาสสำหรับการปลุกปั่นประชามติด้วยวิธีการที่แยบยล เพื่อให้เป็นไปตามความต้องการของผู้ที่มีผลประโยชน์แอบแฝงอยู่เบื้องหลัง

นอกจากนี้งานฉลองบุญสิบเก้าวันยังเป็นโอกาสที่ประชาชนจะได้พบกับผู้ปกครองทุกๆ 19 วันโดยไม่ต้องมีการนัดหมายล่วงหน้าหรือขอเข้าพบ ซึ่งมักไม่ใช่เรื่องง่ายในสังคมที่เป็นอยู่ปัจจุบันที่ประชาชนธรรมดาจะได้พบปะและปรึกษาหารือกับผู้ปกครองท้องถิ่นอย่างใกล้ชิด ต่อเนื่องและสม่ำเสมอเช่นนี้ ยิ่งไปกว่านั้นหากประธานหรือกรรมการธรรมสภาท้องถิ่นเป็นเจ้าภาพของงานฉลองบุญนี้ ก็อาจได้เห็นพวกเขา *“เสิร์ฟมิตสหายด้วยมือของตนเอง”* ซึ่งเป็นภาพที่เราไม่ค่อยจะได้เห็นในสังคมที่เป็นอยู่ที่ผู้มียศมีตำแหน่งจะมาบริการแขกด้วยมือของตนเอง เพราะมักจะให้คนใช้หรือใช้คนอื่นทำหน้าที่นี้แทน

ดังนั้นงานฉลองบุญสิบเก้าวันจึงเป็นโอกาสที่ช่วยให้ประชาชนผู้มาร่วมงานจะได้ทำความรู้จักมักคุ้นกันเอง และรู้จักมักคุ้นกับผู้ปกครอง ซึ่งย่อมส่งผลดีต่อการร่วมมือกันพัฒนาชุมชนหรือสังคมของตน เพราะความถือตัวและระยะห่างระหว่างกันที่เกิดจากความแตกต่างของสถานะทางสังคมและเศรษกิจแคบลงมา จากการที่ผู้มาร่วมงานฉลองบุญปฏิบัติตัวตามคำสอนของพระอับดุลบาฮาที่ว่า “*พวกเจ้าแต่ละคนต้องคิดถึงว่า จะทำให้ผู้อื่นในที่ชุมนุมมีความสุขและยินดีอย่างไร และแต่ละคนต้องถือว่าทุกคนที่นั่นดีกว่าและสำคัญกว่าตน รู้ว่าพวกเขามีฐานะสูง และเจ้าเองมีฐานะต่ำต้อย”* ด้วยประการฉะนี้ในการต้อนรับขับสู้ของงานฉลองบุญนี้นี่เองที่ทั้งประชาชนและผู้ปกครองจะได้รับการปลูกฝังเจตคติใหม่สำหรับการดำเนินกิจการของมนุษย์ทุกระดับสำหรับอารยธรรมของโลกยุคใหม่ :

*ดังนั้นเป็นที่ชัดเจนว่า งานฉลองบุญฝังรากอยู่ที่การต้อนรับขับสู้ซึ่งพร้อมกับนัยทั้งหมดของมิตรภาพ มารยาท การรับใช้ ความเอื้อเฟื้อและการชอบสังสรรค์ จุดประสงค์ของการต้อนรับขับสู้ในฐานะที่เป็นจิตวิญญาณค้ำจุนสถาบันที่มีนัยสำคัญนี้ นำการปฏิวัติเจตคติใหม่เข้ามาสำหรับการดำเนินกิจการของมนุษย์ทุกระดับ ซึ่งสำคัญอย่างยิ่งต่อเอกภาพของโลก [[39]](#footnote-39)*

สภายุติธรรมสากล

# **เวลาสำหรับการจัดงานฉลองบุญสิบเก้าวัน**

[The time for holding the Nineteen Day Feast]

*ในเรื่องของคำถามของคุณเกี่ยวกับงานฉลองบุญสิบเก้าวัน ท่านโชกิ เอฟเฟนดิไม่เห็นข้อคัดค้านหากมิตรสหายเลือกที่จะฉลองในวันหนึ่งของอัยยัมมีฮา พวกเขายังสามารถฉลองงานนี้ระหว่างเดือนของการถือบวช โดยมีข้อแม้ว่าพวกเขาละเว้นจากอาหาร [[40]](#footnote-40)*

ท่านโชกิ เอฟเฟนดิ

*คำถามที่สามของคุณเกี่ยวกับวันที่ควรจัดงานฉลองบุญทุกเดือน ทานศาสนภิบาลกล่าวว่า ไม่มีการกำหนดวันใดเป็นพิเศษ แต่เป็นการดีกว่าและเหมาะสมที่สุดหากจัดการชุมุนมของมิตรสหายในวันแรกของแต่ละเดือนบาไฮ [[41]](#footnote-41)*

ท่านโชกิ เอฟเฟนดิ

*นอว์รูซควรจัดวันที่ 21 มีนาคม ก่อนพระอาทิตย์ตกดินและไม่มีอะไรเกี่ยวข้องกับงานฉลองบุญสิบเก้าวัน งานฉลองบุญสิบเก้าวันมีบทบาทด้านบริหาร ขณะที่นอว์รูซคือปีใหม่ของเราซึ่งเป็นงานฉลองแห่งการต้อนรับขับสู้และความสำราญใจ [[42]](#footnote-42)*

ท่านโชกิ เอฟเฟนดิ

*ในเรื่องคำถามของคุณเกี่ยวกับเวลาสำหรับงานฉลองบุญและวันศักดิ์สิทธิ์ : วันบาไฮนับจากพระอาทิตย์ตกถึงพระอาทิตย์ตก ดังนั้นในฤดูร้อนหากดวงอาทิตย์ตกช้าเกินกว่าจะสามารถจัดงานฉลองบุญสิบเก้าวันในค่ำวันก่อนหน้า ก็ควรจัดในวันฉลองบุญเอง ตราบใดที่การชุมนุมเริ่มต้นก่อนพระอาทิตย์ตกก็ถือว่าจัดในวันนั้นซึ่งสิ้นสุดลงที่พระอาทิตย์ตกนั้น ธรรมดาแล้วถ้าเป็นไปได้ควรจัดงานฉลองบุญสิบเก้าวันในวันแรกของเดือนบาไฮ แต่หากเป็นเรื่องยากที่จะทำได้ ตัวอย่างเช่นหากวันนั้นตรงกับค่ำของการชุมนุมสาธารณะตามปกติ เป็นที่อนุญาตให้จัดงานฉลองบุญสิบเก้าวันในวันถัดไป กล่าวคือ วันถัดไปของเดือนบาไฮ [[43]](#footnote-43)*

สภายุติธรรมสากล

# **สถานที่จัดงานฉลองบุญ**

[The Place for Holding the Nineteen Day Feast]

## จัดที่ศูนย์บาไฮหรือที่บ้านของบาไฮ [Holding the Feast at the Bahá'í Centre or in the home of a Bahá'í]

*เรื่องของสถานที่จัดงานฉลองบุญสิบเก้าวันว่าควรเป็นที่ไหน เป็นเรื่องสำหรับธรรมสภาท้องถิ่นที่จะตัดสินใจ แต่ฮาซิราโตล โคด* (สำนักงานบาไฮ) *ดูเหมือนว่าเป็นสถานที่มีเหตุผลในเกือบทุกโอกาส จนกว่ามิตรสหายจะมีสถานที่บูชา อาคารนี้จะใช้สำหรับการชุมนุมอธิษฐานด้วย อีกทั้งสำหรับจุดประสงค์ทางบริหาร*

*ในบางสภาพแวดล้อมหากงานฉลองบุญพิเศษบางงานถูกเสนอจัดให้ในบ้านของหนึ่งในศาสนิกชนโดยการอนุมัติของธรรมสภา ไม่มีข้อคัดค้าน แต่กล่าวโดยทั่วไปท่านรู้สึกว่าเป็นการดีกว่าที่จะใช้ฮาซิราโตล โคด [[44]](#footnote-44)*

ท่านโชกิ เอฟเฟนดิ

*เป็นเรื่องสุดจะนึกคิดและยอมรับไม่ได้เลยว่าบาไฮคนใดในชุมชนควรได้รับอนุญาตให้จัดงานฉลองบุญในบ้านของตน และไม่ยอมให้ศาสนิกชนอีกคนหนึ่งเข้ามา และธรรมสภา (แห่งชาติ) ของคุณควรเขียนด้วยถ้อยคำที่แรงมากถึงธรรมสภา (ท้องถิ่น)...โดยชี้ให้เห็นว่าท่านศาสนภิบาลไม่เพียงแต่ประหลาดใจที่ได้รู้สถานการณ์นี้ แต่ไม่เห็นชอบด้วยถ้อยคำที่แรงที่สุด [[45]](#footnote-45)*

สภายุติธรรมสากล

*ไม่มีข้อคัดค้านการจัดการชุมนุมในที่โล่งแจ้งตราบใดที่การชุมนุมดำเนินไปอย่างมีเกียรติ [[46]](#footnote-46)*

ท่านโชกิ เอฟเฟนดิ

*ในเรื่องของคำถามเกี่ยวกับการจัดการชุมนุมข้ามเขตเพื่อรำลึกวันศักดิ์สิทธิ์ สภายุติธรรมสากลวินิจฉัยว่า เป็นที่น่าปรารถนาในบางพื้นที่สำหรับศาสนิกชนในท้องถิ่นทั้งหลายในละแวกเดียวกัน ที่จะมาร่วมกันกับชุมชนอื่นๆ ในการจัดงานวันศักดิ์สิทธิ์และบางงานชุมนุม เรื่องดังกล่าวควรเสนอไปให้ธรรมสภาแห่งชาติเป็นผู้กำหนด อย่างไรก็ตามการจัดงานงานฉลองบุญสิบเก้าวันและกิจกรรมท้องถิ่นอื่นๆ ควรทำในเขตเทศบาลนั้นๆ [[47]](#footnote-47)*

สภายุติธรรมสากล

## จัดงานฉลองบุญกระจายหลายแห่ง [Holding the Feast in various locations]

*แต่ละเมืองมีธรรมสภาของตนเอง ไม่ใช่ตามจำนวนตำบลต่างๆ เป็นธรรมดาที่อาจจะจัดงานฉลองบุญสิบเก้าวันระดับตำบลเมื่อมีบาไฮจำนวนมากในเมืองหนึ่ง [[48]](#footnote-48)*

ท่านโชกิ เอฟเฟนดิ

*เราเข้าใจและตระหนักในปัญหาที่เกี่ยวข้องกับการจัดงานฉลองบุญสิบเก้าวันในเมืองใหญ่ๆ เช่นนิวยอร์คและลอสแองเจลลิส และเราไม่มีข้อคัดค้านธรรมสภาของคุณที่จะอนุญาตธรรมสภาท้องถิ่นให้จัดเตรียมการจัดงานฉลองบุญในสถานที่ต่างๆ เป็นการทดลอง หากธรรมสภาท้องถิ่นต้องการเช่นนั้น โดยคำนึงถึงข้อควรระวังดังต่อไปนี้ :*

*แนวโน้มของพื้นที่ในเมืองใหญ่ๆ คือการแบ่งแยก และดังนั้นธรรมสภาท้องถิ่นควรตื่นตัวป้องกันแบบแผนคล้ายกันไม่ให้เกิดขึ้นในการชุมนุมของบาไฮเพราะของมีงานฉลองบุญหลายที่*

*ธรรมสภาท้องถิ่นควรเฝ้าระวังว่าเอกภาพของชุมชนและการควบคุมโดยธรรมสภาท้องถิ่นไม่สิ้นสลายไปโดยวิธีปฏิบัตินี้ [[49]](#footnote-49)*

สภายุติธรรมสากล

*ความยากลำบากของการเดินทางไปงานฉลองบุญสิบเก้าวันและงานอื่นๆ ที่อาจเจอในบางตำบล สามารถจัดการได้โดยคุณ* (ธรรมสภาแห่งชาติ) *อนุญาตให้ตำบลดังกล่าวจัดงานฉลองบุญมากกว่าหนึ่งแห่งในพื้นที่ของตน ไม่มีความจำเป็นที่จะกำหนดขอบเขตที่ตายตัวเพื่อจุดประสงค์ดังกล่าว และมิตรสหายควรได้รับอนุญาตให้ไปงานฉลองบุญในตำบลของตนที่สะดวกที่สุดสำหรับตน แต่ทุกคนควรเข้าใจว่าทุกงานฉลองบุญในพื้นที่คือส่วนหนึ่งของงานฉลองบุญเดียวกับภายใต้เขตอำนาจของธรรมสภาท้องถิ่น โอกาสที่ให้ทั้งชุมชนบาไฮในตำบลมาพบกันควรจัดให้มีขึ้น และไม่จำเป็นต้องตัดวันงานฉลองบุญออกไปสำหรับโอกาสดังกล่าว [[50]](#footnote-50)*

สภายุติธรรมสากล

*ปัญหาทั้งหลายที่แสดงนัยอยู่ในการสอบถามของคุณใช่ว่าจะเอาชนะไม่ได้ ตัวอย่างเช่น ธรรมสภาท้องถิ่นอาจได้รับมอบอำนาจให้แต่งตั้งคณะกรรมการบริหารในแต่ละหน่วยย่อยจำนวนหนึ่งในเมือง และคณะกรรมการเหล่านี้สามารถจัดการกับความจำเป็นรีบด่วนทั้งหลายของมิตรสหายในพื้นที่เหล่านี้ในนามของธรรมสภา และหากพบว่าน่าปรารถนา ธรรมสภาอาจอนุมัติการจัดงานฉลองบุญสิบเก้าวันแยกกันในหลายหน่วยย่อย ในระบบการกระจายตัวดังกล่าว ธรรมสภาท้องถิ่นจะต้องจัดเตรียมการประสานงานโดยรวมสำหรับความพยายามทั้งหลายของมิตรสหายในทุกหน่วยย่อยในเมือง*

*หน่วยย่อยของเมืองควรได้รับการมองว่าเป็นเพียงความจำเป็นทางบริหารที่มุ่งหวังจะรับใช้ประโยชน์ของทั้งชุมชน ในนัยนี้ธรรมสภาควรระวังอย่างขะมักเขม้นไม่ให้เกิดหน่วยย่อยมากเกินไป โดยพึงพอใจกับขั้นต่ำที่สุดของการกระทำเช่นนี้ ด้วยการแบ่งแยกทางเชื้อชาติและระดับชั้นสังคมของเมืองใหญ่ๆ ธรรมสภาย่อมจะต้องระวังที่สุดเช่นกันไม่ยอมให้ชุมชนบาไฮ...แตกออกเป็นเสี่ยงๆ ตามเชื้อชาติหรือสังคม หนึ่งในคำถามที่ควรอยู่สูงที่สุดในจิตใจของธรรมสภา คณะกรรมการและมิตรสหายแต่ละคนคือ โดยบทบาทหน้าที่และการกระทำของตน จะค้ำจุนหลักการเบื้องต้นและเป้าหมายของศาสนาของเรานั่นคือเอกภาพของเชื้อชาติมนุษย์ ได้อย่างไร [[51]](#footnote-51)*

สภายุติธรรมสากล

*การแบ่งชุมชนท้องถิ่นออกเป็นแต่ละพื้นที่เพื่อจุดประสงค์ของการฉลองบุญใช่ว่าจะไม่มีสิ่งท้าทายบางอย่าง ตัวอย่างเช่นในหลายเมืองรอบๆ โลก ประชาชนแยกออกเป็นแต่ละพื้นที่ตามปัจจัยต่างๆ เช่น เชื้อชาติ ชาตุพันธุ์ และสภาพทางเศรษฐกิจ ธรรมสภาท้องถิ่นต้องใส่ใจว่าสิ่งกีดกั้นทั้งหลายที่ตั้งมั่นอยู่ในประชากรในวงกว้าง ไม่ยืนยงอยู่ในชุมชนบาไฮท้องถิ่นโดยรวม ทำนองเดียวกันธรรมสภาท้องถิ่นต้องตระหนักว่า สำหรับศาสนิกชนที่เข้าร่วมชุมชนใหม่ๆ ความปรารถนาที่จะเข้ามารับผิดชอบกิจการต่างๆ ของศาสนาได้รับการบ่มเพาะได้รวดเร็วง่ายดายกว่าในการชุมนุมใกล้บ้านในสภาพแวดล้อมที่คุ้นเคย*

*ในการตัดสินใจที่จะกระจายตัวงานฉลองบุญ ธรรมสภาท้องถิ่นจำเป็นต้องกำหนดว่าจะจัดแจงภาคอธิษฐานอย่างไร จะแบ่งปันรายงาน ข่าวและเรื่องที่จะประกาศอย่างไร โดยทั่วไปแล้วแต่ละเดือนบาไฮจะมีการแจกจ่ายเอกสารชุดเดียวกันสำหรับภาคบริหารของงานฉลองบุญไปยังทุกพื้นที่ที่ระบุให้เป็นเจ้าภาพการชุมนุม รวมถึงหัวข้อหรือคำถามที่ควรหยิบยกขึ้นมา เช่นกันธรรมสภาจะต้องการรับประกันว่าการปรึกษาหารือในแต่ละพื้นที่เกิดประโยชน์และได้ผล ทัศนะทั้งหลายของมิตรสหายถูกนำมาให้ธรรมสภารับทราบ ธรรมสภาตอบสนองต่อข้อเสนอแนะในลักษณะที่สร้างสรรค์ด้วยความรัก เพื่อจุดหมายนี้ธรรมสภาอาจตัดสินใจระบุให้มิตรสหายหนึ่งคนหรือมากกว่านั้นให้ทำหน้าที่ในนามของตน เป็นประธานการชุมนุม บันทึกผลการปรึกษาหารือ และรับการบริจาคให้แก่กองทุน[[52]](#footnote-52)*

สภายุติธรรมสากล

# **การเข้าร่วมงานฉลองบุญสิบเก้าวันของบาไฮ**

[Attendance of the Nineteen Day Feast by Bahá'ís]

## เข้าร่วมงานฉลองบุญในท้องถิ่นของตน [Attendance of the Feast in one’s own locality]

*เกี่ยวกับงานฉลองบุญสิบเก้าวันท่านโชกิ เอฟเฟนดิมีความเห็นว่า ควรทำให้ศาสนิกชนทั้งหลายประทับใจในความสำคัญของการเข้าร่วมการชุมนุมนี้ ซึ่งนอกจากนัยสำคัญทางจิตวิญญาณของงานนี้ ยังเป็นตัวกลางสำคัญสำหรับการคงความสัมพันธ์กันอย่างต่อเนื่องและใกล้ชิดระหว่างศาสนิกชนด้วยกันเอง และระหว่างศาสนิกชนกับคณะผู้แทนที่ได้รับเลือกตั้งของตนในชุมชนท้องถิ่น [[53]](#footnote-53)*

สภายุติธรรมสากล

*เช่นกันเกี่ยวกับงานฉลองบุญสิบเก้าวัน : นี้ไม่ใช่เรื่องบังคับที่เข้มงวด แต่ศาสนิกชนทั้งหลายควรพยายามเข้าร่วมอย่างสม่ำเสมอด้วยสองเหตุผลดังต่อไปนี้ : ประการแรกคือเพราะว่างานฉลองบุญทำนุบำรุงจิตวิญญาณแห่งการรับใช้และไมตรีจิตในชุมชน และประการที่สองคือการพิจารณาถึงข้อเท็จจริงที่ว่างานฉลองบุญให้โอกาสที่งดงามแก่ศาสนิกชน ที่จะอภิปรายกิจการของศาสนาอย่างเต็มที่ หนทางและวิธีการสำหรับการปรับปรุงการดำเนินกิจกรรมบาไฮอย่างต่อเนื่อง [[54]](#footnote-54)*

สภายุติธรรมสากล

*ท่านศาสนภิบาลไม่เคยได้ยินการวินิจฉัยใดว่า ศาสนิกชนที่ไม่มางานฉลองบุญสิบเก้าวันติดกันสามครั้งอาจถูกตัดสิทธิ์เลือกตั้ง ท่านไม่ถือว่าการกระทำดังกล่าวสมเหตุผลเลย คำถามทั้งหมดนี้คือ บุคคลนั้นถือว่าตนเองเป็นบาไฮหรือไม่ เต็มใจหรือไม่ที่จะยึดถือหลักธรรมของศาสนาและยอมรับอำนาจของท่านศาสนภิบาลและระบบบริหาร ส่วนบุคคลนั้นสามารถและมีสภาวะทางจิตที่จะเข้าร่วมงานฉลองบุญและการประชุมของบาไฮได้เสมอหรือไม่นั้นเป็นอีกเรื่อง หากบุคคลหนึ่งบอกชัดเจนว่าตนไม่ต้องการได้รับการพิจารณาว่าเป็นสมาชิกที่แข็งขันและเข้าร่วมกับชุมชนบาไฮและใช้สิทธิ์เลือกตั้ง เมื่อนั้นควรเอาชื่อของเขาออกจากรายชื่อผู้มีสิทธิ์เลือกตั้ง แต่ถ้าบุคคลหนึ่งถือว่าตนเป็นบาไฮ และด้วยเหตุผลต่างๆ ไม่อาจแข็งขันในกิจการทั้งหลายของศาสนา เมื่อนั้นแน่นอนว่าพวกเขาไม่ควรถูกเอาออกจากรายชื่อผู้มีสิทธิ์เลือกตั้งของเรา [[55]](#footnote-55)*

สภายุติธรรมสากล

*ในการตอบบันทึกข้อความสื่อสารของคุณลงวันที่ 16 พฤศจิกายน ค.ศ.1975 ขอความกระจ่างคำแถลงของท่านศาสนภิบาลที่ตีพิพม์ในหน้า 367 ของ...คำสั่งการต่อมาของท่านศาสนภิบาลที่รักยิ่งห้ามอย่างชัดเจนการเข้าร่วมงานฉลองบุญสิบเก้าวันของผู้ที่ถูกตัดสิทธิ์เลือกตั้ง [[56]](#footnote-56)*

สภายุติธรรมสากล

## เข้าร่วมงานฉลองบุญในท้องถิ่นอื่น [Attendance of the Feast outside one’s own locality]

*บาไฮคนใดๆ อาจเข้าร่วมงานฉลองบุญสิบ ไม่ว่าบาไฮท้องถิ่น บาไฮจากนอกเมือง และแน่นอนว่าบาไฮที่โดดเดี่ยวจากละแวกบ้าน [[57]](#footnote-57)*

สภายุติธรรมสากล

*บาไฮที่กำลังเยือนอีกชุมชนหนึ่งสามารถเข้าร่วมการปรึกษาหารืออย่างเต็มที่ในงานฉลองบุญสิบเก้าวัน แต่ไม่มีสิทธิ์ลงคะแนนเสียงสำหรับคำแนะนำที่จะให้ธรรมสภาท้องถิ่น อย่างไรก็ตามโดยมารยาทผู้มาเยือนย่อมละเว้นเป็นธรรมดาจากการกินเวลามากเกินไปในการปรึกษาหารือ*

*บาไฮคนใดก็ตามไม่ว่าจะเป็นศาสนิกชนโดดเดี่ยวหรือสมาชิกของชุมชนท้องถิ่นหรือกลุ่ม สามารถสื่อข้อเสนอแนะและคำแนะนำของตนไปยังธรรมสภาแห่งชาติ ณ เวลาใดก็ตาม และดังนี้มีส่วนร่วมในการปรึกษาหารือของชีวิตชุมชนบาไฮ แน่ล่ะศาสนิกชนที่โดดเดี่ยวและสมาชิกของกลุ่มต่างๆ สามารถเข้าร่วมงานฉลองบุญสิบเก้าวันของชุมชนต่างๆ เมื่อตนปรารถนา [[58]](#footnote-58)*

สภายุติธรรมสากล

*ในเรื่องคำถามของคุณว่าธรรมสภาท้องถิ่นสามารถยกเลิกงานฉลองบุญสิบเก้าวันของตนเพื่อจะไปร่วมงานฉลองบุญสิบเก้าวันของอีกชุมชนหนึ่งได้หรือไม่ สภายุติธรรมสากลแนะนำว่างานฉลองบุญสิบเก้าวันไม่ควรถูกยกเลิก อย่างไรก็ตามไม่มีข้อคัดค้านชุมชนสองแห่งหรือมากกว่านั้นที่จะจัดงานฉลองบุญสิบเก้าวันร่วมกันบางโอกาส ถึงแม้ว่าไม่เหมาะที่จะให้มีงานฉลองบุญสิบเก้าวันร่วมกันดังกล่าวอย่างสม่ำเสมอ หากสมาชิกของชุมชนหนึ่งพบว่าแผนงานการจัดงานฉลองบุญสิบเก้าวันร่วมกันดังกล่าวก่อความไม่สะดวกให้แก่ตน เขาควรหยิบยกเรื่องนี้ขึ้นมากับธรรมสภาท้องถิ่นของตน [[59]](#footnote-59)*

สภายุติธรรมสากล

## การเข้าร่วมงานฉลองบุญของเด็กและเยาวชน [Attendance of the Feast by children and youth]

*เกี่ยวกับการสอบถามของคุณว่า เด็กอายุต่ำกว่าสิบห้าปีของพ่อแม่ที่ไม่ได้เป็นบาไฮ สามารถมาร่วมงานฉลองบุญสิบเก้าวันหรืองานอื่นๆ ที่จัดสำหรับบาไฮเท่านั้นได้หรือไม่ เมื่อเด็กนั้นถือว่าตนเองเป็นบาไฮ เด็กนั้นอาจได้รับอนุญาตให้เข้าร่วมงานบาไฮโดยมีเงื่อนไขว่าพ่อแม่ของเด็กยินยอม แน่ล่ะนี้ใช้กับเด็กอายุต่ำกว่าสิบห้าปี [[60]](#footnote-60)*

สภายุติธรรมสากล

*เกี่ยวกับการประกาศตัวของผู้เยาว์อายุต่ำกว่าสิบแปดปี เรายอมรับเด็กอายุสิบห้าปีหรือแก่กว่าเป็นบาไฮได้ แม้ว่าพ่อแม่ของเด็กไม่ยินยอม และนี้ยังคงเป็นความจริงถึงแม้ว่าตามกฎหมายของฟินแลนด์ เด็กนั้นไม่สามารถย้ายมาลงในทะเบียนบาไฮอย่างเป็นทางการ ดังนั้นคุณไม่ควรกันศาสนิกชนดังกล่าวออกจากงานฉลองบุญสิบเก้าวัน อย่างไรก็ตามถึงแม้ว่าศาสนิกชนดังกล่าวไม่ควรถูกโน้มน้าวไปจากความเชื่อของตนโดยการคัดค้านของพ่อแม่ แต่เมื่อพิจารณาสิ่งที่คำสอนบาไฮเน้นมาที่ความนับถือที่เป็นสิทธิ์ที่พ่อแม่ควรจะได้ และพิจารณาถึงกฎหมายในฟินแลนด์ เด็กนั้นควรเชื่อฟังพ่อแม่ตราบที่เกี่ยวข้องกับการเข้าร่วมกิจกรรมบาไฮ จุดมุ่งหมายของเด็กควรเป็นการปลุกความรักที่มีต่อพระบาฮาอุลลาห์ในหัวใจของพ่อแม่ทีละน้อย ดังที่ความรักนั้นจุดไฟในหัวใจของตน และไม่เป็นปรปักษ์กับพ่อแม่โดยไม่จำเป็นหรือก่อความร้าวฉานในครอบครัวในหนทางใดก็ตาม ณ จุดสำคัญนี้ในพัฒนาการของตน [[61]](#footnote-61)*

สภายุติธรรมสากล

*สภายุติธรรมสากลได้รับจดหมายของคุณลงวันที่ 11 ตุลาคม ค.ศ.1976 ที่สอบถามว่า เด็กที่เอามาฝากไว้ในบ้านของบาไฮให้ดูแลชั่วคราวหรือระยะยาว ได้รับอนุญาตให้เข้าร่วมงานบาไฮหรือไม่ และเราถูกขอให้แจ้งคุณว่า เป็นที่อนุญาตให้เด็กดังกล่าวเข้าร่วมงานฉลองบุญสิบเก้าวันและงานบาไฮอื่นๆ และไม่ควรทำให้เกิดความแตกต่างระหว่างเด็กเหล่านี้กับเด็กบาไฮในเรื่องนี้ [[62]](#footnote-62)*

สภายุติธรรมสากล

*สภายุติธรรมสากลได้สั่งการให้เรากล่าวว่า เด็กควรได้รับการฝึกฝนให้เข้าใจนัยสำคัญทางจิตวิญญาณของการชุมนุมของสาวกของพระผู้ทรงความงามที่วิสุทธิ์* (พระบาฮาอุลลาห์) *และตระหนักในเกียรติและพระพรที่สามารถมีส่วนร่วมในการชุมนุมเหล่านั้น ไม่ว่าจะมีรูปแบบภายนอกอย่างไร เป็นที่ตระหนักว่าการเข้าร่วมงานบาไฮบางงานกินเวลายาวนาน และเป็นเรื่องยากสำหรับเด็กเล็กที่จะเงียบอยู่ได้นานขนาดนั้น ในกรณีดังกล่าวพ่อหรือแม่อาจไม่ได้เข้าร่วมบางตอนของการชุมนุมเพื่อไปดูแลเด็ก เช่นกันธรรมสภาอาจช่วยเหลือพ่อแม่โดยการจัดเตรียมงานสำหรับเด็กๆ ที่เหมาะกับความสามารถของพวกเขา ในห้องแยกต่างหากระหว่างที่มีงานของชุมชน ดังนี้การเข้าร่วมตลอดทั้งงานฉลองของผู้ใหญ่กลายเป็นเครื่องหมายของวุฒิภาวะที่เติบโตขึ้นและความดีเด่นที่ได้มาโดยความประพฤติดี*

*ไม่ว่าในกรณีใดสภายุติธรรมสากลชี้ให้เห็นว่า พ่อแม่มีความรับผิดชอบต่อเด็ก และควรทำให้เด็กประพฤติตัวให้เหมาะสมเมื่อเข้าร่วมการชุมนุมของบาไฮ หากเด็กๆ ยังขืนก่อความวุ่นวายต่อไป พวกเขาควรถูกนำตัวออกไปจากการชุมนุม นี้ไม่เพียงแต่จำเป็นที่จะรับประกันการดำเนินการชุมนุมของบาไฮอย่างมีเกียรติที่เหมาะสม แต่ยังเป็นแง่หนึ่งของการฝึกฝนเด็กให้มีมารยาท เกรงใจผู้อื่น มีความเคารพ และเชื่อฟังพ่อแม่ [[63]](#footnote-63)*

สภายุติธรรมสากล

*ในการตอบคำถามที่คุณหยิบยกขึ้นมาในจดหมายของคุณลงวันที่18 ตุลาคม ค.ศ.1984 เกี่ยวกับบทบาทของเด็กในชุมชน โดยเฉพาะอย่างยิ่งเมื่อเกี่ยวพันกับงานฉลองบุญสิบเก้าวัน เราถูกขอให้แบ่งปันข้อความต่อไปนี้ที่คัดมาจากจดหมายที่เขียนในนามสภายุติธรรมสากลถึงธรรมสภาแห่งชาติประเทศหนึ่งเกี่ยวกับเรื่องนี้*

*เนื่องด้วยเด็กของพ่อแม่บาไฮได้รับการพิจารณาว่าเป็นบาไฮ พวกเขาจะได้รับกำลังใจให้เข้าร่วมงานฉลองบุญทั้งหมด ให้ร่วมฟังการอ่านธรรมลิขิตและบทอธิษฐาน และถูกอาบในจิตวิญญาณของชุมชน สภายุติธรรมสากลหวังว่า ทุกงานฉลองบุญจะเป็นงานฉลองแห่งความรักที่เด็กๆ จะให้และรับความรักที่สัมผัสได้ของชุมชนและสมาชิกรายบุคคลของชุมชน*

*สภายุติธรรมสากลสังเกตเห็นข้อเสนอแนะที่ท่านให้เกี่ยวกับการจัดงานฉลองบุญสิบเก้าวันในวันสุดสัปดาห์ที่ใกล้กับวันที่หนึ่งของเดือนบาไฮ เพื่ออำนวยความสะดวกให้แก่เด็กๆ และพ่อแม่มาร่วมงาน นี้เป็นเรื่องที่ธรรมสภาท้องถิ่นจะอภิปรายและตัดสิน [[64]](#footnote-64)*

สภายุติธรรมสากล

## การฉลองบุญในท้องถิ่นที่ไม่มีธรรมสภาท้องถิ่น [The Feast in a locality with no Local Spiritual Assembly]

*ในการตอบจดหมายของคุณลงวันที่ 8 พฤศจิกายน เรารู้สึกว่าไม่ว่าสภาพแวดล้อมใดๆ มิตรสหายทั้งหมดควรได้รับกำลังใจให้เข้าร่วมงานฉลองบุญสิบเก้าวัน เป็นที่ชัดเจนว่างานฉลองบุญจะเป็นโอกาสที่เป็นทางการสำหรับการบริหารก็ต่อเมื่อมีธรรมสภาท้องถิ่นดูแลรับผิดชอบ นำเสนอรายงานต่อมิตรสหาย และรับข้อเสนอแนะจากมิตรสหาย แต่แน่นอนว่ากลุ่มบาไฮ การชุมนุมกันเองของมิตรสหาย และแม้แต่ศาสนิกชนที่อยู่โดดเดี่ยวทั้งหลาย ควรจำวันฉลองบุญและมาสวดอธิษฐานด้วยกัน ในกรณีของกลุ่มบาไฮ กลุ่มน่าจะจัดงานฉลองบุญในลักษณะที่ธรรมสภาท้องถิ่นทำ โดยตระหนักเป็นธรรมดาว่างานนั้นไม่มีสถานะทางบริหารอย่างเป็นทางการ [[65]](#footnote-65)*

สภายุติธรรมสากล

*แน่ทีเดียวกลุ่มบาไฮไม่ใช่คณะบริหาร และไม่มีข้อคัดค้านสมาชิกของกลุ่มที่จะทำการตัดสินใจภายในขอบเขตของตนในโอกาสใดๆ ที่พวกเขาบังเอิญมาอยู่ด้วยกัน แม้ว่าจะเป็นที่งานฉลองบุญสิบเก้าวัน งานฉลองบุญสิบเก้าวันจะเป็นโอกาสที่เป็นทางการสำหรับการบริหารก็ต่อเมื่อมีธรรมสภาท้องถิ่นดูแลรับผิดชอบ นำเสนอรายงานต่อมิตรสหาย และรับข้อเสนอแนะจากมิตรสหาย [[66]](#footnote-66)*

ท่านโชกิ เอฟเฟนดิ

*สิ่งสำคัญที่ต้องจำไว้คือกลุ่มบาไฮไม่ใช่สถาบันบริหารภายในระบบบริหารบาไฮ อย่างไรก็ตามกลุ่มบาไฮคือตัวอ่อนในครรภ์ที่จะกลายเป็นธรรมสภาท้องถิ่น และขณะที่ยังอยู่ภายใต้อำนาจของธรรมสภาแห่งชาติโดยตรง กลุ่มบาไฮควรได้กำลังใจอย่างชัดเจนให้เตรียมตัวสำหรับการสถาปนาสถาบันนั้นของพระผู้เป็นเจ้าในกาลข้างหน้า ไม่มีข้อคัดค้านใดที่กลุ่มบาไฮจะเลือกตั้งเจ้าหน้าที่ของตน เช่น เลขานุการ ประธานและเหรัญญิก จัดงานฉลองบุญสิบเก้าวันและงานวันศักดิ์สิทธิ์ ทำงานสอนและการขยาย ตราบใดที่เป็นที่เข้าใจเสมอว่าผู้มีอำนาจกำกับคือธรรมสภาแห่งชาติ ไม่ใช่กลุ่มบาไฮนั้นเอง [[67]](#footnote-67)*

ท่านโชกิ เอฟเฟนดิ

## เมื่อผู้ที่ไม่ใช่บาไฮมางานฉลองบุญ [Attendance at the Feast by non-Bahá’ís]

*เป็นที่เข้าใจดีในเปอร์เซียว่า หากผู้ที่ไม่ใช่บาไฮมางานฉลองบุญโดยไม่ตั้งใจ เขาจะได้รับการปฏิบัติด้วยมารยาท อย่างไรก็ตามเป็นเรื่องสำคัญพอกันที่มิตรสหายจะเข้าใจว่า พวกเขาควรละเว้นการเชิญผู้ที่ไม่ใช่บาไฮมาที่การชุมนุมที่พิเศษนี้ ซึ่งพระบาฮาอุลลาห์บัญญัติไว้ไม่ใช่เพื่อเพียงเอกภาพและความสดชื่นทางจิตวิญญาณ แต่เพื่อการปรึกษาหารือระหว่างธรรมสภาและหมู่คณะศาสนิกชนเกี่ยวกับกิจการภายในชุมชน [[68]](#footnote-68)*

สภายุติธรรมสากล

*เป็นที่อธิบายได้ในลักษณะที่เป็นมิตรว่างานฉลองบุญสิบเก้าวันเป็นงานส่วนตัวภายในทางศาสนาล้วนๆ สำหรับชุมชนบาไฮ ซึ่งมีการอภิปรายกิจการภายใน และสมาชิกของชุมชนมาพบกับเพื่อไมตรีจิตส่วนตัวและการบูชา ไม่ควรทำให้เป็นเรื่องใหญ่ เพราะแน่นอนว่าไม่มีอะไรเป็นความลับเกี่ยวกับงานฉลองบุญสิบเก้าวัน แต่เป็นงานที่จัดสำหรับบาไฮเท่านั้น [[69]](#footnote-69)*

สภายุติธรรมสากล

*เกี่ยวกับงานฉลองบุญสิบเก้าวัน หลักการที่ใช้อย่างสากลคือไม่ให้เชิญผู้ที่ไม่ใช่บาไฮมางานฉลองบุญสิบเก้าวัน และหากถูกถามเกี่ยวกับเรื่องนี้ คุณสามารถอธิบายว่าลักษณะของงานฉลองบุญสิบเก้าวันโดยสาระสำคัญเป็นเรื่องภายในของการบริหาร ระหว่างช่วงเวลาปรึกษาหารือบาไฮควรสามารถแสดงท้ศนะของตนด้วยความอิสระอย่างสมบูรณ์เกี่ยวกับงานของศาสนา ไม่ขัดเขินด้วยความรู้สึกว่าทุกสิ่งที่ตนกำลังพูดกำลังเป็นที่ได้ยินโดยบางคนที่ไม่ได้ยอมรับพระบาฮาอุลลาห์ และผู้นั้นอาจได้ภาพที่บิดเบือนเกี่ยวกับศาสนา เช่นกันนั่นย่อมเป็นความขัดเขินมากสำหรับผู้ที่ไม่ใช่บาไฮที่อ่อนไหว ที่พบว่าตนถลำลงไปอยู่ท่ามกลางการอภิปรายรายละเอียดของกิจการต่างๆ ของชุมชนที่ตนไม่ใช่ส่วนหนึ่ง ปกติแล้วผู้ไม่ใช่บาไฮที่ขอการรับเชิญมางานฉลองบุญจะเข้าใจหากอธิบายเรื่องนี้ต่อเขา [[70]](#footnote-70)*

สภายุติธรรมสากล

*งานฉลองบุญนี้มีไว้สำหรับบาไฮ และบาไฮเท่านั้น และไม่อนุญาตให้ผิดไปจากหลักการนี้ ดังนี้ท่านศาสนภิบาลรู้สึกว่าคุณควรยกเลิกสิ่งที่ธรรมสภาของคุณกระทำไปในการเปิดงานฉลองบุญสำหรับ “ผู้ที่ใกล้จะเป็นบาไฮ” เนื่องด้วยสิ่งนี้ไม่สอดคล้องกับจิตวิญญาณของระบบบริหารที่ผู้ที่ไม่ใช่บาไฮหรือใกล้จะเป็นบาไฮจะมาร่วมงานฉลองบุญสิบเก้าวัน โดยเฉพาะอย่างยิ่งภาคบริหารของงาน [[71]](#footnote-71)*

ท่านโชกิ เอฟเฟนดิ

*เมื่อผู้ที่ไม่ใช่บาไฮมาปรากฏที่งานฉลองบุญสิบเก้าวัน เขาไม่ควรถูกขอให้ออกไป แต่ธรรมสภาควรงดภาคปรึกษาหารือ และควรทำให้ผู้ที่ไม่ใช่บาไฮนั้นรู้สึกว่าเป็นที่ยินดีต้อนรับ*

*ไม่มีข้อสงสัยว่าคุณคุ้นเคยกับการชี้แนะนี้ ทำนองเดียวกันหากงานฉลองบุญถูกจัดเป็นครั้งคราวในบ้านของครอบครัวที่คู่สมรสไม่ได้เป็นบาไฮ ย่อมเสียมารยาทที่ไม่ให้สมาชิกครอบครัวที่ไม่ได้เป็นบาไฮเข้าร่วมงานฉลองบุญ อย่างน้อยก็ในภาคสังสรรค์และภาคธรรมะ [[72]](#footnote-72)*

สภายุติธรรมสากล

*ไม่ถูกต้องนักที่จะกล่าวว่า งานฉลองบุญสิบเก้าวันถูกเปลี่ยนเป็นงานฉลองแห่งเอกภาพสืบเนื่องมาจากมีผู้ที่ไม่ใช่บาไฮอยู่ที่งาน สิ่งที่เกืดขึ้นได้คือภาคปรึกษาหารือของงานฉลองบุญต้องเลื่อนออกไป*

*หากเป็นที่ตัดสินใจให้เลื่อนบางส่วนหรือทั้งภาคปรึกษาหารือของงานฉลองบุญออกไป สภายุติธรรมสากลกล่าวว่า สิ่งนี้อยู่ในดุลพินิจของธรรมสภาท้องถิ่นที่จะตัดสินใจว่า ควรจัดการชุมนุมอีกครั้งหนึ่งในเดือนนั้นเพื่อจะทำให้งานฉลองบุญเสร็จสิ้นสมบูรณ์ หรือให้เลื่อนออกไปได้จนถึงงานฉลองบุญสิบเก้าวันครั้งต่อไป [[73]](#footnote-73)*

สภายุติธรรมสากล

1. *Kitáb-i-Aqdas* no. 57 [↑](#footnote-ref-1)
2. *Nineteen Day Feast*, Compilation 1989, no.18 [↑](#footnote-ref-2)
3. *Nineteen Day Feast*, Compilation 1989, Introductory letter, para 3 [↑](#footnote-ref-3)
4. *Nineteen Day Feast*, Compilation 1989, Introductory letter, para 3 [↑](#footnote-ref-4)
5. *Nineteen Day Feast*, Compilation 1989, no.68 [↑](#footnote-ref-5)
6. *Nineteen Day Feast*, Compilation 1989, no.69 [↑](#footnote-ref-6)
7. *Nineteen Day Feast*, Compilation 1989, no.72 [↑](#footnote-ref-7)
8. *Nineteen Day Feast*, Compilation 1989, no.67 [↑](#footnote-ref-8)
9. *Nineteen Day Feast*, Compilation 1989, no.73 [↑](#footnote-ref-9)
10. *Nineteen Day Feast*, Compilation 1989, no.71 [↑](#footnote-ref-10)
11. *Nineteen Day Feast*, Compilation 1989, no.66 [↑](#footnote-ref-11)
12. *Nineteen Day Feast*, Compilation 1989, Introductory letter, para 3 [↑](#footnote-ref-12)
13. *Nineteen Day Feast*, Compilation 1989, no.78 [↑](#footnote-ref-13)
14. *Nineteen Day Feast*, Compilation 1989, no.84 [↑](#footnote-ref-14)
15. *Nineteen Day Feast*, Compilation 1989, no.77 [↑](#footnote-ref-15)
16. *Nineteen Day Feast*, Compilation 1989, Introductory letter, para 7 [↑](#footnote-ref-16)
17. *Bahá’í Consultation*, Compilation 1990, no.6 [↑](#footnote-ref-17)
18. Bahá’í Administration, p.22 [↑](#footnote-ref-18)
19. *Bahá’í Consultation*, Compilation 1990, no.9 [↑](#footnote-ref-19)
20. *Nineteen Day Feast*, Compilation 1989, no.80 [↑](#footnote-ref-20)
21. *Nineteen Day Feast*, Compilation 1989, no.86 [↑](#footnote-ref-21)
22. *Bahá’í Consultation*, Compilation no.32 [↑](#footnote-ref-22)
23. *Bahá’í Consultation*, Compilation 1990, no.9 [↑](#footnote-ref-23)
24. *Nineteen Day Feast*, Compilation 1989, no.85 [↑](#footnote-ref-24)
25. *Nineteen Day Feast*, Compilation 1989, no.82 [↑](#footnote-ref-25)
26. *Nineteen Day Feast*, Compilation 1989, no.83 [↑](#footnote-ref-26)
27. *Nineteen Day Feast*, Compilation 1989, no.87 [↑](#footnote-ref-27)
28. *Nineteen Day Feast*, Compilation 1989, Introductory letter, para 3-4 [↑](#footnote-ref-28)
29. *Nineteen Day Feast*, Compilation 1989, no.2 [↑](#footnote-ref-29)
30. *Nineteen Day Feast*, Compilation 1989, no.88 [↑](#footnote-ref-30)
31. *Nineteen Day Feast*, Compilation 1989, no.10 [↑](#footnote-ref-31)
32. *Nineteen Day Feast*, Compilation 1989, Introductory letter, para 8-9 [↑](#footnote-ref-32)
33. *Nineteen Day Feast*, Compilation 1989, no.17 [↑](#footnote-ref-33)
34. *Nineteen Day Feast*, Compilation 1989, no.18 [↑](#footnote-ref-34)
35. *Nineteen Day Feast*, Compilation 1989, Introductory letter, para 8-9 [↑](#footnote-ref-35)
36. *Nineteen Day Feast*, Compilation 1989, no.2 [↑](#footnote-ref-36)
37. *Nineteen Day Feast*, Compilation 1989, Introductory letter, para 5-6 [↑](#footnote-ref-37)
38. *Nineteen Day Feast*, Compilation 1989, no.79 [↑](#footnote-ref-38)
39. *Nineteen Day Feast*, Compilation 1989, Introductory letter, para 11 [↑](#footnote-ref-39)
40. *Nineteen Day Feast*, Compilation 1989, no.28 [↑](#footnote-ref-40)
41. *Nineteen Day Feast*, Compilation 1989, no.29 [↑](#footnote-ref-41)
42. *Nineteen Day Feast*, Compilation 1989, no.31 [↑](#footnote-ref-42)
43. *Nineteen Day Feast*, Compilation 1989, no.32 [↑](#footnote-ref-43)
44. *Nineteen Day Feast*, Compilation 1989, no.35 [↑](#footnote-ref-44)
45. *Nineteen Day Feast*, Compilation 1989, no.46 [↑](#footnote-ref-45)
46. *Nineteen Day Feast*, Compilation 1989, no.33 [↑](#footnote-ref-46)
47. *Nineteen Day Feast*, Compilation 1989, no.39 [↑](#footnote-ref-47)
48. *Nineteen Day Feast*, Compilation 1989, no.34 [↑](#footnote-ref-48)
49. *Nineteen Day Feast*, Compilation 1989, no.36 [↑](#footnote-ref-49)
50. *Nineteen Day Feast*, Compilation 1989, no.38 [↑](#footnote-ref-50)
51. *Nineteen Day Feast*, Compilation 1989, no.40 [↑](#footnote-ref-51)
52. The UHJ’s letter dated 17 May 2009, page 2 [↑](#footnote-ref-52)
53. *Nineteen Day Feast*, Compilation 1989, no.41 [↑](#footnote-ref-53)
54. *Nineteen Day Feast*, Compilation 1989, no.42 [↑](#footnote-ref-54)
55. *Nineteen Day Feast*, Compilation 1989, no.44 [↑](#footnote-ref-55)
56. *Nineteen Day Feast*, Compilation 1989, no.54 [↑](#footnote-ref-56)
57. *Nineteen Day Feast*, Compilation 1989, no.46 [↑](#footnote-ref-57)
58. *Nineteen Day Feast*, Compilation 1989, no.49 [↑](#footnote-ref-58)
59. *Nineteen Day Feast*, Compilation 1989, no.50 [↑](#footnote-ref-59)
60. *Nineteen Day Feast*, Compilation 1989, no.60 [↑](#footnote-ref-60)
61. *Nineteen Day Feast*, Compilation 1989, no.61 [↑](#footnote-ref-61)
62. *Nineteen Day Feast*, Compilation 1989, no.62 [↑](#footnote-ref-62)
63. *Nineteen Day Feast*, Compilation 1989, no.63 [↑](#footnote-ref-63)
64. *Nineteen Day Feast*, Compilation 1989, no.65 [↑](#footnote-ref-64)
65. *Nineteen Day Feast*, Compilation 1989, no.47 [↑](#footnote-ref-65)
66. *Nineteen Day Feast*, Compilation 1989, no.26 [↑](#footnote-ref-66)
67. *Nineteen Day Feast*, Compilation 1989, no.55 [↑](#footnote-ref-67)
68. *Nineteen Day Feast*, Compilation 1989, no.53 [↑](#footnote-ref-68)
69. *Nineteen Day Feast*, Compilation 1989, no.56 [↑](#footnote-ref-69)
70. *Nineteen Day Feast*, Compilation 1989, no.57 [↑](#footnote-ref-70)
71. *Nineteen Day Feast*, Compilation 1989, no.52 [↑](#footnote-ref-71)
72. *Nineteen Day Feast*, Compilation 1989, no.58 [↑](#footnote-ref-72)
73. *Nineteen Day Feast*, Compilation 1989, no.58 [↑](#footnote-ref-73)